text:
Michael Faraday
Michael Faraday, (retræto do Thomas Phillips, 1841-1842
Dæti personâli
Mòrte: Hampton Court, 1867
Paize: Inghiltæra
Michael Faraday, chimico e fixico ingreize (Newington, Surrey, 1791 - Hampton Court, 1867).
Vitta[modìfica | modìfica wikitèsto]
De umile origine (o l'ea figgio de un fabbro), o Faraday o travagiò pe di anni comme apprendista presso un rilegatô de libbri; o so aguçço interesse pe-a sciença o ghe permisse, into 1813, d'ótegní o posto d'ascistente de H. Davy presso a Royal Institution. A-o seguito d'o Davy, o desgugette diverse riçerche de chimica pua che o viddan conquistáse un rollo de sempre mao aotonomia da-o so meistro.
Into 1820 o scrovì doi composti (C2Cl4, C2Cl6) derivanti da-a sostituçion e da l'addiçion, con cloro, de atomi de idrogeno de l'etilene; into 1823 o l'ófrì o primmo esempio de liquefaçion de un gaz (cloro).
Into 1821 o Faraday o l'intrò inta riçerca fixica, co-a so geniâ rivixitaçion e interpretaçion de l'esperiença de H. C. Oersted. Pe-o Faraday, o magnetismo o no va redúto a semplixe effetto de corente elettriche (comme l'ea sostegnúo, in França, da A.-M. Ampère): i fenommeni elettromagnetichi van invece visti comme o resurtao de 'n'interaçion, int'o spaçio, de diverse forçe provegninti segge da-e corente segge da-a mateia magnetizzâ. L'osservaçion do carattere circolâ de quest'interaçion, permissa da l'ideaçion de un geniâ dispoxitivo sperimentâ, a convinse Faraday da necescitæ de abbandonâ, inte quest'ambito, e forçe à distança proprie da fixica newtoniaña. I rilevanti resurtæ de questa primma fase de l'attivitæ de riçerca consentin a o Faraday de ótegnî, int'o mæximo anno, o posto de sovrintendente do laoeio da Royal Institution; into 1824 o divègne membro da Royal Society.
Into 1831, a prœuvo a 'na longa serie d'indagine sperimentæ, o Faraday o zonse a-a scoverta do fenommeno de l'induçion elettromagnetica, verificando chì ascì a feconditæ do concetto de força distribuia into spaçio, scintetizzao into criteio de Faraday de linnie de força, inta guidda a-a scoverta e a-a scistemaçion teorica do fenommeno. De riçerche parallele in sce-e diverse forme de elettriçitæ presente in natua aveivan intanto condúto o Faraday a un'analixi aprofondia di fenommeni elettrochimichi; chì, torna, o so contribúo o fu determinante: o scrovì che a quantitæ de sostança depoxitâ da 'na corente elettrica a l'é proporçionâ a-a duata e a l'intenscitæ de tâ corente; ancon, che e quantitæ de sostança separæ a-i elettrodi son proporçionæ a-i peixi equivalenti de sostançe mæxime. Inte l'interpretaçion de questi fenommeni, comme quelli de l'induçion elettrostatica (1847), un modello partixellâ da trasmiscion de l'açion fixica o va insemme, inte l'indagine do Faraday, a quello de linnie de força; va dito, però, che o Faraday o l'intende ascì a trasmiscion partixellâ comme agente in sce una linia.
L'é do 1841 a celebre obieçion do Robert Hare a questa sciorta de doggeçça interpretativa da fixica faradiaña: tra una partixella e l'atra, sciben ch'a de distançe ben piciñe, o Faraday o finiva, pe l'Hare, co l'introdue torna quell'açion a distança da lê coscì fortemente aversâ. A succesciva attivitæ, segge sperimentâ che teorica, d'o Faraday a l'é caratterizzâ da-a necescitæ de risponde a quest'obieçion. Inta Speculation touching electric conduction and the natue of matter (1844) e inti Thoughts on ray-vibrations (1846), a replica do Faraday a piggiò a forma d'un'originâ vixon inmaterialistega di fenommeni, inta quæ vegniva radicalizâ l'opoxiçion a-a vixon atomistica (daltoniaña) tradiçionâ in favô de 'na repiggio de motivi interpretativi paralleli, proppi de 'n çerto Setteçento scientifico ingreize (Joseph Priestley, John Michell, James Hutton). A-o contrasto pin-vœuo de l'atomismo, ch'o conduxeiva piátro a di risurtæ paradossæ inte l'interpretaçion di fenommeni de conduçion e d'isoamento elettrico, o Faraday o contrapoñe l'idea de una mateia-força diffusa con continuitæ into spaçio. Ne conseguiâ un urteiô raforçamento do criteio de linie de força, ch'o vegniâ o prinçippio-ghia de succescive riçerche in sce-i fenommeni magnetichi: sfrûtando e potençialitæ œüristeghe do criteio, o Faraday o zonse coscì a-a scoverta do diamagnetismo e de l'effetto do campo magnetico in sce-a luxe polarizâ (effetto Faraday).
A riçerca d'o Faraday a rapresenta, into panorama da fixica de l'Oeuttoçento, un interessante "caxo" inta storiografia da sciença. L'averscion pe-a matematica (inteisa comme oscuratrixe de 'n contatto diretto co-a realtæ), l'aderença a-o fenommeno inte so caratteristiche inmediæ, l'idea da conservaçion da "força" (sciorta de prinçippio antiçipatô do prinçipio de conservaçion de l'energia) costituiscian âtrettanti elementi, solo aparentemente ingenui, de l'epistemologia faradiaña in sce-a quæ s'innestiâ de rilevante svotte da fixica succesciva, primma de tutte quella che, partindo da l'afermaçion do carattere fixico do spaçio, a conduiâ a-o concetto de campo e a-a scintexi de l'elettromagnetismo realizzâ da J.C. Maxwell.
Bança de Faraday[modìfica | modìfica wikitèsto]
Suscettometro magnetico, à bança de torscion. O campion do materiâ in esamme o l'é portao da-o zovo de 'na bança de torscion e o l'é immerso inte un campo magnetico no uniforme: l'açion esplicâ da-o campo in sce-o campion l'é equilibrâ da l'açion che into fî a s'adescia, pe reaçion elastica, a-o rotâ do zovo; da-a mezua da deviaçion angolâ de quest'urtimo, a l'equilibrio, se remonta, pe confronto con di campioin de materiæ di quæ segge nota a suscettivitæ, a-a suscettivitæ do campion in esamme. Munindo d'adatti dispoxitivi a bança, questa a pœu êse doeuviâ ascì pe mezuâ a suscettivitæ de sostançe liquide ò aeriforme.
Costante de Faraday[modìfica | modìfica wikitèsto]
Scinonnimo de faraday.
Criteio de Faraday[modìfica | modìfica wikitèsto]
Metodo, dovúo a-o o Faraday, de rapresentaçion de un campo vettoiâ; o consciste into traççâ de linie de força do campo in moddo che o so numero pe unitæ de superfiçie ortogonâ a esse a segge proporçionâ, zona pe zona, a l'intenscitæ do campo.
Disco de Faraday[modìfica | modìfica wikitèsto]
Dispoxitivo elettromeccanico constituio da 'n disco metallico libero de rotâ, in gio a un asse fisso, inte un campo magnetico, normâ a-o cian do disco; posto in rotaçion o disco, un voltmetro inseio tra o centro e a peifeia do disco o segnalla una força elettromotrixe, generâ pe induçion into disco. O disco do Faraday o pœu consciderâse o tipo ciu semplixe de generatô de f.e.m. continua e o l'ha riçevúo, con oportuñe modificaçioin, un'apricaçion pratica inta coscì díta dinamo unipolâ . Un dispoxitivo anallogo a-o disco do Faraday o l'ea stæto realizao precedentemente da Peter Barlow, o quæ però o-o faxeiva fonçionâ comme motô e no comme generatô.
Effetto Faraday[modìfica | modìfica wikitèsto]
Fenommeno magneto-ottico, dito ascì poei rotatoio magnetico, conscistente inte una rotaçion do cian de polarizzaçion de un'onda elettromagnetica, in particolâ luminosa, polarizzâ rettiliniamente e propagantese inte un plasma immerso inte un campo magnetico. Se a direçion de propagaçion de l'onda a coincidde con quella de linie de força do campo, o cian de polarizzaçion o rœua de 'n angolo proporçionâ a l'intenscitæ do campo e a-a longheçça do percorso do raggio in esso, segondo una costante de proporçionalitæ (costante de Verdet) dipendente da-a longheçça d'onda, nonchè da-a natua e da-e condiçioin fixiche (prescion, tempiatua, ecc.) do mezo. O fenommeno o s'interpreta comme segue: un'onda elettromagnetica polarizzâ rettiliniamente a pœu consciderâse comme a soviappoxiçion de doe onde polarizzæ circolarmente in versci opposti ; queste doe onde se propagan into plasma magnetizzao con veloxitæ diverse, sciché adœuvian di tempi differenti pe percorî a distança ch'a separa a sorgente da l'osservatô: ne segue che, se o vettô campo elettrico ER de l'onda ciu veloxe o descrive n rotaçioin, quello de l'onda ciu lenta EL o ne descrive n+e (dove e a rappresenta una çerta fraçion de gio); a soviappoxiçion de doe onde quande razonzan l'osservatô a daiâ alloa un'onda polarizzâ rettiliniamente, o cian de polarizzaçion da quæ o l'é roao de un angolo aF = e/2 rispetto a-a so orientaçion iniçiâ.
▭ L'effetto Faraday o vegne utilizzao in te l'astrofixica pe mezuâ segge a denscitæ de 'n plasma (se l'é noto o campo magnetico da-o quæ o l'é permiao) segge l'intenscitæ do campo magnetico (s'a l'é nota a denscitæ do plasma). De fæto, a teoria quantitativa do fenommeno a fornisce a formula:
Gaggia de Faraday[modìfica | modìfica wikitèsto]
A l'e una gaggia costituia, pres., da una re' metallica conligâ a tæra (ò a un corpo a potençiâ costante), e a l'interno da quæ di eventuæ careghe ò corpi conduttoî elettrizzæ no risentan i açioin elettriche produte da di atre careghe ò conduttoî esterni. A gaggia a l'é dœuviâ quande ocore isoâ l'ambiente into quæ se sperimenta da di campi elettrichi esterni. L'açion de schermo a se deve a-o fæto che una distribuçion de càrreghe elettriche esterne a lê a fa assumme a-a superfiçie metallica, e a-a region de spaçio raciusa, un potençiâ elettrico costante, coscì che l'intenscitæ do campo elettrico prodúto da-e careghe esterne a risurta nulla inte l'interno da gaggia.
Poçço de Faraday (ò de Beccaria-Faraday)[modìfica | modìfica wikitèsto]
Conduttô cavo c (fig. 2) into quæ interno s'introduxe un corpo elettrizzao a-o scopo de mezuáne a carega elettrica q. O corpo elettrizzao, pres. una sferetta b, tegnúo con un manego isoante a, o l'è introduto attraverso un piccolo pertuxo into poçço ch'o l'é montao in sce un elettroscopio d: a mezuaçion da carega se effettua pe induçion elettrostatica, sença che b o vegne a contatto co-a parete do poçço, disperdendo a proppia carega; de fæto, una votta introduto b, o poçço o s'elettrizza, manifestando in sce-a parete interna e in sce quella esterna doe careghe indute de segno oposto, de valô identico a quella da mezuâ (induçion completa). A resurtante divergença de fœugge de l'elettroscopio, determinâ da una carega pægia a quella de b distribuia in sce-a parete esterna do poçço, a l'é indipendente da-o mezo ch'o l'impe e da-a poxiçion de b: l'indicaçion de l'elettroscopio dipende coscì solo da-o valô de q e a ne permette a mezuaçion; o poçço de Faraday o l'é in grao de aprexâ de careghe de 10-15 C. O dispoxitivo, da primma concepio pe di esperiençe de elettrostatica, o g'ha un'importante apricaçion inti collettoî de carega, cilindretti conduttoî dœuviæ pe arecœugge a quantitæ de elettricitæ convoggiâ da di fasci elettronichi e ionichi.
Spaçio oscúo de Faraday[modìfica | modìfica wikitèsto]
Region no luminescente ch'a se forma inte l'interno de un tubbo a scarega .
Taçça de Faraday[modìfica | modìfica wikitèsto]
Strumento dœuviao inti esperimenti spaçiæ pe di osservaçioin de plasma .
Colegaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Michael Faraday


c: text/html

text:
Sergej Prokofiev
Sergej Sergeevič Prokofiev (Sontsovka, Ucrainn-a, 1891 - Mosca, 1953), o l'è stæto un compoxitô,e anche direttô do Conservatòio müxicale de Mosca.
Vìtta[modìfica | modìfica wikitèsto]
De famiggia benestante, o l'ha riçevüo dä-a muæ, pianista dilettante de bon livello, i primmi rudimenti da müxica. Successivamente o l'ha stüdiòu con o compoxitô Glière e pöi a-o Conservatòio de San Peoburgo. In to 1910 o l'ha vinto con o sö 1° concerto pe pianoforte e orchestra o Premio Rubinstein. Istintivamente ribelle a l'accademia e in contrasto con a tradiçion, ancun stüdente o l'ha visto e sö opere accòlte ò con ammiraçion ò con ostilitæ. Dürante l'esecuçion da sö Suite scita o direttô do Conservatòio, Glazunov, o scappava dä sala, sostegnindo de avei puîa pe o sö udiô. Da-o 1917 in avanti o viaggia tanto all'estero, tegnindo conçerti; in particolare da-o 1920 o l'ha passòu gran parte do sö tempo a Pariggi, tornando da maniman in patria. In to 1944 o l'ha vinto o Premio Stalin; o l'ha riçevüo anche a Medaggia da Bandea Rossa do lòu e de artista emerito da Repübbrica.
Essendo mòrto in to mæximo anno e giorno qunade muîva Stalin, o no l'ha posciüo benefiçiâ da politica ciü averta in campo artistico che s'è andæta svilüppando successivamente.
O l'ha composto müxica de tütti i generi: sinfonico, lirico, da camera, colònne sonore pe o chenifontano balletto. Di sö çinque conçerti pe pianoforte e orchestra l'è famoso suviatütto o 3°. Atra composiçion famosa a l'è Pierino e il lupo (1936). Do 1919 l'è l'òpera L'amô de træ melarance, ispirä a unna fòa do '700 de l'autô venezian Carlo Gozzi. Fra i balletti, Romeo e Giulietta (1936; primma missa in scena a Brno - Cecoslovacchia, 1938) o l'è o ciü riescïo fra i tentativi de trasposiçion da tragedia de William Shakespeare. Sempre fra i balletti, Cenerentola, rappresentòu pe a primma votta a-o Bolshoi de Mosca in to 1945, ma scrïto primma, con a guæra ancun in corso, o l'ha süperou tütte e partitüe scrïte in precedensa in sciâ fòa de Perrault.
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Sergej Prokofiev

robotstxt: allowed

filter: keep


text:
Cairedin Barbarossa
Cairedin o Ariaden (Khair ad-Din) Barbarossa, famozo corsâ e armiraggio da flotta ottomaña da-o 1533 a-o 1546.
Segondo e fonte turche, o nascette verso o 1465 a Metelin; so poæ, Ya'qūb, o l'ea un veteran de l'esercito turco. Cairedin o se dette zoeniscimo, insemme con âtri trei fræ, a-a pirataia, inte l'Egeo, o fu prexonê di Cavagei de Rodi, da pœu, deliviao, o repigiò a corsezzâ, avendo pe base inte spediçioin marittime o porto de Adalia. A so fortuna a començò quande, portaose co-o fræ Oruç in sce-e coste da Barbaia, o se stabilì inte l'izoa de Zerba e, missose in boin rapporti co-o surtan hafsida de Tunnexi, o l'ótegne de servîse do porto da Goletta (halq al-wādī) donde o se spinse a sacchezzâ e coste do Mediterrannio ocidentâ.
Oruç e Cairedin occupon succescivamente Cherchel (Sharshāl) e Argê, ch'a vègne a capitâ do so regno corsâ. Ma into 1518 Oruç o fu amaççao da di cavagei spagnolli; Cairedin o ne ereditò o comando e o nomme de "Barbarossa" , ch'o vegniæ da Bābā Oruç ("poæ Oruç"), benché âtri ritegnan ch'o l'agge rifeimento a-o cô da so barba.
Va notao che into 1517 o surtan ottoman Selīm I o l'aiva conquistao l'Egitto; i corsæ ottomen che agivan in sce-e coste da Barbaia fun da quello tempo protetti e incoraggiæ avertamente da-a Sublimme Porta e ghe zovon de fæto pe estende o dominio ottoman in sce l'Africa settentrionâ a descappito de l'influença spagnolla. Coscì Cairedin o riçevette da-o surtan Selīm e da-o successô Soliman di agiutti de mezi e, specce, de muniçioin diventando o ciu terribile corsâ da Barbaia.
Into 1533 Soliman, ch'o l'abezugnava de 'na potente flotta da opoñe a Carlo V e a-i atri prinçipi crestien, o conferì a Cairedin a carega de Kapudan Pascià ò Kapudan-i Derya "capitagno do mâ", saiv'a dî o comando supremmo da flotta ottomaña. Anæto a Costantinopoli, o Barbarossa o l'atteize inte l'uverno do 1533-34 a alestî numerose galee; into 1534 o devastò e coste tirreniche de l'Italia e o l'ocupò Tunexi, scorindone o surtan hafsida. A grave menaçça a l'indusse Carlo V a guidâ personalmente a Tunixi l'anno doppo una forte spediçion ch'a varse a repigiâ a çittæ e a mette in fuga Cairedin. Lê però o no dexistette da-e so impreize piratesche; apeña futo da Tunnixi o razonse a Argê una squaddra de galee e o sacchezò Port Mahon inte Baliæ. Guastaose intanto i rapporti di Turchi con Venexa, che scin a alloa a l'aiva mantegnúo un contegno nœütrâ, o Barbarossa o dove' provei a frontezzâ, otr'a l'armâ imperiâ comandâ da-o zeneize Dria Doia, a flotta veneta ascì. Mandao da Soliman a assalî a ben munia izoa de Corfù, o no l'ariescì a guaagnane a rescistença; levao l'aseddio, o se vendicò in sce-i possesci veneti inte l'Egeo (Ceo, Pao, Nasso, ecc.) che fun sottoposti a tributo.
Inta seguente primmaveia (1538) a flotta comandâ da-o Barbarossa a lasciò Costantinopoli e, penetrâ inte l'Adriatego, a se tègne prudentemente a Prèveza, dove a frontezzon a flotta imperiâ e quella veneta; l'indecixon de Dria Doia ò ciutosto l'ambigua politica de l'imperatô Carlo V, tendente a accordâse co-o Barbarossa ançi che a concede a Veneçia un trionfo in sce-o mâ, feççan sci che a battaggia a mancò; i pochi epizoddi navæ se risorvettan inte di picceni succesci ottomen, i quæ contribuin a accresce o prestiggio da squaddra ottomaña e a deprimme quello de flotte crestiañe fin a-a revincita de Leppanto (1571).
L'impreiza de Argê (1541) a segnò un grave insuccesso pe i spagnolli e a l'aomentò l'arbaxia di Ottomen. Into 1543 o Barbarossa o condusse a flotta in agiutto de Françesco I, alliao di Turchi, no sença avei devastao pe via e ciazze da campagna romaña e da Toscaña; uniose co-e nave françeize, o concorse a-a preiza de Niçça, o svernò a Tolon e o ne ripartì l'anno doppo dirizzendose a Costantinopoli. Cammin faxendo, o depredò Talamon e l'izoa de Lipari.
O moì ciu che ottantenne, ben stimao e onoao, a Costantinopoli o 5 luggio 1546 e fu sepelio a Beshiktāsh, in sce-a riva œüropea do Bosforo, inte 'na türbeh notta co-o so nomme. A so tomba l'è ancon ancœu ben venerâ da-i Turchi e o so nomme l'è voentea aregordao e ezaltao da-i Turchi inti momenti de riaçeizo naçionalismo. Un so figgio, Hazan pascià, o ghe succedette into governo de Argê co-o tittolo de Beilerbei e o reize segnalæ servixi a-a Porta ottomaña.
Colegaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Cairedin Barbarossa


text:
Akrotiri e Dhekelia
Coordinæ: 34°35′N 32°59′E / 34.583333°N 32.983333°E
Nomme ofiçiâ: Akrotiri and Dhekelia (Western and Eastern) Sovereign Base Areas, son dôe àree in sce l'îzoa de Çipro parte do Sovereign Base Areas Overseas Territory of the United Kingdom (Tæritöi Sovran de basi militâ d'oltremâ britànneghe).
Descriçion e stòia[modìfica | modìfica wikitèsto]
I tæritöi son stæti formæ into 1960, quande a l'îzoa de Çipro l'è stæta riconosciûa l'indipendença.
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Akrotiri e Dhekelia


text:
Categorîa:Çittæ
Quésta categorîa l'arechéugge e vôxe che pàrlan de çitæ.
- Wikimedia Commons a contêgne 'na categorîa in sce l'argoménto Categorîa:Çittæ
Sottocategorîe
Sta categoria chie a contegne e 5 sottocategorie indicæ chì aprœuvo, pe 'n totale de 5.
Ç
- Çittæ d'Asia (1 C, 6 P)
- Çittæ d'Europa (2 C, 45 P)
- Çittæ di Stati Unii d'America (64 P)
- Çittæ do Canadà (7 P)
- Çittæ Olimpiche (1 C, 19 P)
Pàgine inta categorîa "Çittæ"
Questa categoria a contegne e 12 pagine indicæ chì de sotta , insce 'n totale de 12.


text:
Vichinghi
Vichinghi, bande de guerê e pirati scandinavi, denominæ inte croneghe latiñe contemporannie Normanni, protagonisti de 'na noteive espanscion marittima inte l'8°-11° sec. E fonte nordiche adœuvian o terme Vichinghi pe quelli che se diressan verso sud e ovest; quelli che se dirizettan verso i paixi slavi e Bizançio fun invece ciammæ Variaghi.
Descriçion e stöia[modìfica | modìfica wikitèsto]
Graççie a-i noteivi amegioamenti tecnichi inte l'arte da navegaçion, inte 'na primma faze i Vichinghi razonsan tutte e coste de l'Œüropa, o Nordaffrica, Bizançio, i paixi slavi, a Perscia e o Turkestan. I Norvegin se diressan verso e Færøer, l’Islanda, e Shetland, i Orcade, a Scoççia do Nord, l’izoa de Man, l’Irlanda, con di intenti de colonizzaçion otra che de sacchezzo; carattere escluxivamente piratesco ebban invece e impreize in sce-e coste françeize, in Spagna, in Marocco e in Itallia (coste toscañe).
I Daneixi, che mesciavan in vee e proppie armæ, se diressan solo verso l’Inghiltæra e l’impêo carolingio (che co-a conquista da Sassonia o-i menaççava da-a vexin). Tra l’866 e l’890 fondon o Regno de York inte l'Inghiltæra orientâ (da pœu notto comme Danelaw) e into 911 o ducato de Normandia, ma o re do Wessex Arfredo o Grande o l'ariescì a battili a Edington, bloccandoli inta parte orientâ de l'Inghiltæra. L'attivitæ corsâ di Vichinghi a l'aspresciò a dissoluçion de struttue politiche e sociæ de l'impêo carolingio. L’unica difeiza eficaxe da-i so attacchi a l'ea sciu base locâ, e de conseguença inte l'Œüropa ocidentâ sorzette numioxiscimi castelli. L’atra stradda percoribile a l'ea quella do pattezzo, sciben che-o scistema de pagâ un tributo a-i pirati vichinghi o l'ea peigoozo perché o tendeiva a diventâ stabile. Inte 'na fase sucesciva, quande i paixi invaxi fun stremæ, i Vichinghi domandon de tære onde insediâse, vegnindo manenti: coscì feççan, prez., into Danelaw e inta Normandia e l’aspetto commerciâ de so impreize o fu un semplixe sottoproduto de l'attivitæ de predatoî.
A differença di Vichinghi, i Variaghi (Svedeixi) vègnan ben fito merçenai e mercanti. Remontando o corso do IX secolo. i grandi sciummi rusci, razonzettan o Mâ d’Azov e o Mâ Caspio; attaccon inte l'860 e into 941 Bizançio, e a Perscia ascì. A Bizançio formon a guardia personâ de l'imperatô. I Variaghi costruin de baze permanente longo i sciummi da cianua ruscia pe commerciâ scciavi, pelliççe e amê con l’impêo bizantin. E fonte slave i dexignan co-o nomme de Rus´: l'è probabile che i so insediamenti seggian a l'origgine da nascita di primmi stati rusci, i regni ò canati de Novgorod e Kiev, che into 10° sec. se fuzan into Regno de Kiev.
Tra o 930 e o 980, inte 'na paoza inte l'attivitæ di Vichinghi, in Inghiltæra Etelstan, re do Wessex, o l'ariescì a sottomette i Daneixi de York unificando l'izoa sotta a so aotoitæ. Inte questo periodo s'inandiò ascì a crestianizzaçion di Vichinghi. Quande, poco primma do Mille, començò torna e spediçioin vichinghe, queste no razonsan ciu l’importança di periodi precedenti. I Norvegin compin arcuñe ardie impreize mainæsche, quæ a colonizzaçion da Groenlandia (985) e a scoverta, verso o 1000, de coste americañe, dove fu fondao pe breve tempo una colonia into Vinland, in sce-a costa nord de l'izoa de Tæranœuva.
Into 1014 a battaggia de Clontarf a marcò a fin da prezença vichinga in Irlanda. I daneixi Aroldo II Dente Azuro e Sven I Barbaforcua començon invece a conquista de l'Inghiltæra; o figgio do Sven, Canúo o Grande, o s'impadronì de l'intrega izoa, construendo un impêo marittimo ch'o l'includeiva ascì a Danemarca, a Norveggia e e izoe a nord da Scoççia. A dominaçion daneize in sce l'Inghiltæra, però, a se desciorvè pochi anni doppo a morte do Canúo: in gio a-o 1015 l'etæ vichinga a poeiva dîse davei concruza, a ovest comme a est, dove i Variaghi ean stæti zœumoæ inglobæ da-a maggiorança slava.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Vichinghi


text:
Aççensciôn a puntinne
L'aççensciôn a puntinne a vegne döviä in sce i môtôri a dui e a quattrô tempi.
Descriçion[modìfica | modìfica wikitèsto]
Figna all'introduziôn di moderni scistemi de aççensciôn elettronica, a l'ea a norma in te applicasiôin motociclistiche e automobilistiche. A l'è costituia da un interruttô, muniô de puntinne ao platino (da cui ô nômme de puntinne platinæ), che vegnen misse a côntattô a segônda da pôsiziôn dell' erboô môtôre, che ô l'agisce attraversô unna camma, in moddô che in te un particôlare angôlô dô sö giô ô l' arva o meno l'interruttô.
E puntinne sôn pôsiçiônæ: unna in sce unna leva spônciä da unna molla, che a vegne averta a segônda da pôsiziôn dell'erboô môtôre; l'atra a l'è disposta in sce unna base statica, che a se pö regôlä grazie a unna molla e a unna vie che ne regôlan l'altessa.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Aççensciôn a puntinne


text:
Palestinn-a - Autoritæ Palestineize
Palestinn-a - Autoritæ Palestineize (nomme offiçiâ: دولة فلسطين - Dawlat Filastin), stato de l'Asia oççidentà ch'o l'ha proclamoö l'indipendença in to 1988, a so capitâ de facto a l'è Ramallah, ma a capitâ proclamâ a l'è Gerusalemme.
A sovranitæ da Palestinn-a a l'è reconosciùa da a Comunitæ Europea, ma o stato o no l'è riconosciùo formalmente manco da e Naçioin Unïe.
Atri progèttiModìfica
- Wikimedia Commons a contêgne di inmàgine ò di âtri files in sce Palestinn-a - Autoritæ Palestineize


text:
Serpeggiante
Serpeggiante Serpeggiante arched stone sink bowl, Serpeggiante beige, Serpeggiante brown, Serpeggiante blocks, Serpeggiante classico marble, Serpeggiante classico tile, Serpeggiante Light, Serpeggiante grey, Serpeggiante granite, Serpeggiante grey marble, Serpeggiante grey china, Serpeggiante italy, Serpeggiante italian marble, Serpeggiante marble italy, Serpeggiante marble Egypt, Serpeggiante marble origin, Serpeggiante marble design, Serpeggiante limestone, Serpeggiante Light marble slab, Serpeggiante marble, […]


text:
Lengua spagnòlla
O Spagnòllo, o Castigiàn, (in spagnollo: Español o Castellano), a l'è 'na lengua do gruppo lengoistego italico oççidentâ parlâ da çirca 500 millioin de personn-e in to mondo comme lengua moæ, e da çirca 100 millioin comme segonda lengua. A l'è a lengua romanza ciû diffusa, a segonda (o quarta) lengua ciù parlâ a-o mondo, e a segonda ciû imparä dòppo l'ingleize.
Difuxón[modìfica | modìfica wikitèsto]
O l'é a lengua ofissiâ d'a Spagna, de 19 nassioin d'America Latinn-a (inclûdendo l'Argentinn-a, o Mescico, o Perù, ecc.), ofissiâ into stato do Nêuvo Mescico , inte Isoe Canaïe, a Guinea Equatoriâ, Ceuta e Melilla (inta costa nord-africann-a)), e ûnn-a de lengue ofissiæ de l'ONU.
A vegne ascì parlä inte Filippinn-e, e in forma minoritäja inti Stati Unïi d'America, into Braxî, in Andòrra, Maròcco, Gabòn, Sahara Oççidentâ e Gibiltæra.
Segondo un'indagine do SIL International[1] e de l'Instituto Cervantes[2], into 2012 o spagnollo o l'ea a segonda lengua ciù parlaa a-o mondo doppo o cineise (se tratta de circa 414 milioin de person-e che parlan o spagnollo comme primma lengua).
Nòtte[modìfica | modìfica wikitèsto]
- ↑ (EN) What are the top 200 most spoken languages?, in sce ethnologue.com. URL consultòu l'8 arvî 2021.
- ↑ (ES) El Español en el Mundo (PDF), in sce cervantes.es. URL consultòu l'8 arvî 2021.
Atri progètti[modìfica | modìfica wikitèsto]
- Wikipedia a g'ha n'ediçión in lengua spagnòlla (es.wikipedia.org)
- Wikimedia Commons a contêgne di inmàgine ò di âtri files in sce Spagnòllo


text:
Poexie do Gioxeppe Peagallo/A-o M. R. Melchiorre Fantini
A-o Molto Rev. MELCHIORRE FANTINI
Sûnetto.
Ferïo da ûn cornûtiscimo dilemma
Se contorçe Lûtero in sciö terren,
Da ûn sorite atterrôu Calvin giastemma,
Bayle colpïo da ûn entimema o sven.
Caronte intanto a tûtta forsa o remma
Per tragittâ queste anime da chen,
Meza convûlsa l'Erexia malemma
A vòrta i êuggi e a se roziggia e moen;
E che malanno gh'é chi me sovverte
L'impero, a sbraggia, e a vedde Ario e Scimon
Incontro a lê vegnî co-e brasse averte:
Semmo chêutti, dixe Ario, o ne dà a striggia
Quello can de Fantini , ûnn'indûzion
A m'ha fæto in treì pessi ûnn-a caviggia.
Anchêu piggia chi piggia,
Azzunze l'atro, hò ûn quadrilemma infiôu
In ta ganascia drita, e son stroppiôu.
Viclefo o va in sciûn lôu,
Giansenio o perde a mitra, o crïa: pietæ,
Amixi: cäi, salvemmose, scappæ.
Tornaæ, vili, tornæ,
Risponde l'Erexia fæta ciù ardïa,
Ma no, no gh'é ciù tempo, a l'é finïa.
........
Fantini o te a sorprende, e c'ûnn-a sûcca
Pinn-a de scillogismi o gh'arve a nûcca.


text:
Categorîa:Organizaçioin Internaçionæ
Quésta categorîa l'arechéugge e vôxe che pàrlan de organizaçioin internaçionæ.
- Wikimedia Commons a contêgne 'na categorîa in sce l'argoménto Categorîa:Organizaçioin Internaçionæ
Sottocategorîe
Sta categoria chie a contegne e 4 sottocategorie indicæ chì aprœuvo, pe 'n totale de 4.
C
- Commonwealth (1 C, 1 P)
M
- Mercosur (2 P)
U
- UNESCO (14 P)
- Uniùn Europea (1 C, 2 P)
Pàgine inta categorîa "Organizaçioin Internaçionæ"
Questa categoria a contegne e 10 pagine indicæ chì de sotta , insce 'n totale de 10.


text:
Home > TABARCHIN > A scrîtüa du tabarchin: in’esperiensa nöa
A scrîtüa du tabarchin: in’esperiensa nöa
sabato 22 agosto 2020, di
E régule pe scrive u tabarchin sun nasciüe intu Duamiaün apröu a in’inisiativa de scöe du Pàize, ch’àivan fetu in cunsórsiu pe puài travagiò in sciâ lengua cun l’agiüttu di fundi da Regiun. U tabarchin, cumme se sa, u l’è ina lengua inmüggiu parlò dai gente de l’Uiza de san Pé e dai Câdesedè, ma própiu pe quéllu nu s’ea moi sentiu guoi u bezögnu de scrìviau: l’identitè tabarchiña a l’è delungu steta visciüa inta vitta de tütti i giurni sensa doghe tróppu a mente, e du restu s’ea coscì acüstumè a “sentia” cumme in fetu spuntaniu che nu se pensova ciü de tantu a raprezentoia.
Ma cû seculu nöu, e za â fin de quéll’otru, ina serta eruxun a cumensova a véssighe, tra i ciü zóni a lengua a se parlova de ménu, se perdàiva tante pàule de l’üzu antigu. Cuscì s’ea cumensau a scrive de ciü u tabarchin, a cumensò dai nómmi di caruggi fin ai puexie e ai cansuin: e maistre e i prufesuì inta scöa àivan cumensau a fò di travaggi de didattica, nu tantu pe imparò a lengua ai figiö, che pau ciü â cunusciàivan e â cunuscian, quante pe cumünicoghe l’impurtansa e a beléssa de parlòia.
Cun tüttu quéstu, nu s’ea ancun d’acórdiu in sce de régule de scrîtüa, pe serti suin ognidün u fova cumm’u l’uàiva, e de vótte se sciariovan in sce chi fova giüstu e chi na. Cumme gh’è stetu a puscibilitè, i insegnanti du Pàize han pensau che a ciü cósa mégiu a l’ea mettise tütti in giu a ina tóa, màistre, puéti, apasciunè, cantanti e cumpagnia bella, pe vedde de arivò a definì quélle benàite régule.
Ma an ascì pensau che pe fò in travaggiu ben fetu a puàiva vésse ina buña idea quélla de tiò drentu in “ténnicu”, ina persuña cumpetente in sce sti argumenti. E chì sun sciurtìu in de föa mi, che l’éa za di anni che stüdiova u tabarchin e che m’han vistu sübetu cumme “l’espertu”. Ghe tégnu a dì che mi sun delungu anetu a Câdesédda e au Pàize cun l’idea de imparò, nu cun quélla de insegnò, e sensa a pretàiza de savàine ciü che i otri. Ma che pau fetu d’ésime delungu sentìu comme porte da cumünitè, e de vésse vistu dai tabarchin cumme ün de lù, dova l’impresciun de métte insémme due cóse impurtante, a mé pasciun pâ lengua e a mé cumpetensa de linguista. In de ciü, me sentu e me sentan cumme tabarchin, l’auvéa, ma au de d’otu de porte, pe vegnì da Zéna e tegnì ciü che tüttu au futüu de sta lengua, che segundu mi u passe ascì pe l’ünitè d’intensuin de tütti i tabarchin.
L’idéa de partensa a l’éa quélla de prupuñe mi de régule de scrîtüa, e lì pe lì me ghe sun missu a partì dâ tradisiun da lengua zenàize. Sulu che maniman ch’anova avanti, me ràizu ben cuntu de ‘na cósa, che u zenàize, lengua scrita da ötusent’anni e parlò da de sentenea de migea de persuñe, u l’aiva de cunvensuin e de régule lighè â só tradisiun. L’auvéa che u tabarchin e u zenàize sun squexi a mexima cósa pe tante raxuin de funética, de murfulugia e de tüttu u restu, ma u prubléma u nu l’éa quéllu, u l’éa in’otru: in Ligüria e gente, chi ciü chi ménu, san cumme se scrive u zenàize, san che gh’è ina leteratüa ch’a dumande de mantegnî de régule che de vótte poan ciütóstu strone: cuscì a [u] a se scrive  , tantu pe fò in exempiu, u sun fransàize de “lieu” u se scrive apuntu  , tütte cóse che se puàivan evitò pe rende u tabarchin ciü fàssile da léze e da scrive.
Cuscì émmu stabiliu in critéiu de partensa, quéllu de truvò a meinéa de avixinò a grafia du tabarchin a quélla che tütti cunuscian de ciü, ch’a l’è quélla de l’italian: nu pe spritu d’imitasiun de quélla lengua, ma pe vésse pràtichi e tegnì cuntu che inta scöa ai figiö se gh’impore a scrive segundu quélla furma. Pe nu ésighe ina tradisiun du póstu, e pe vésse luntaña quella du zenàize, sta chì a puàiva a mégiu sulusiun. Ma stabiliu quéllu prinsipiu, émmu raxunau cuî insegnanti che parlò de grafìa cun l’intensiun de avixinò e gente à l’üzu scritu du tabarchin u dumandova de sentì própiu e gente. Nu émmu ôsciüu fò quarcósa da calò da l’etu, e cuscì émmu pigiàu in’inisiativa che, quande â cuntu ai mé culéghi linguisti, arestan cuâ bucca averta: émmu fetu de asembree pübriche, averte a tütti quélli ch’uàivan intervegnì a discütte a mégiu meinea de scrive.
Pe ‘na dexeña de giurni sémmu steti inti Liceu Nàuticu, au Pàize, a raxunò e a discurì tra de niotri e cun quélli che vegniva (e ne vegniva), fin ch’émmu truvau de sulusuin che n’è pasciüu che piaxaivan a tütti o ai ciü tanti: prexempiu, quélla de mantegnì vive e diferense tra u tabarchin du Pàize e quéllu de Câdesédda, che nu sun própiu pàigi, sensa sercò de redüxe tüttu a de furme üniche.
Émmu ascì truvàu a mainéa de scrive â stéssa meinea di suin despàigi, cume quellu ch’u l’è inte “lüña”, ch’u se léze [lügna] au Pàize e [lün-a] a Câdesédda. Pe nu cumpricò tróppu, a sc(i)- ch’a se sente primma de cunsunante (cumme in “spàiza”, “stràitu”) émmu stabiliu de nu raprezentòia, pau fetu che chi porle tabarchin u â prununsie da sulu sensa avài da insegnoghe. Cuscì e vucole lunghe, che nu l’è u coxu de marcòiai quande pe puxisiun nu pöan vésse otru. Insumma, émmu raxunau tütti insémme in sce tüttu: gh’éa quelli che nu uàivan scrive -x- (cumme in “boxu”) perché u ghe puoiva “sordu”, e incangiu u s’adövie ascì in zenàize e in sciâ fin a î émmu cunvinti; gh’éa u dübiu se scrive -o- dunde in realtè a l’è ina -a- ch’a tende a -o-, e â fin émmu fetu própiu cuscì cun tüttu che a mi u nu m’agüstova guoi.
Ma insumma, bastova truvò in acórdiu e l’émmu atruvau. Dövu dì che nu saviè se ina esperiensa de stu tipu a se puaise turnò a fò da in’otra porte: gh’ö a pasciun de gente, e gh’ö che e gente nu séggian inmüggiu, due cóse che s’atröva insémme de reu.
Ma cun u travaggiu du Duamiaün émmu mustrau che a gramatica ascì a pö vésse “demucratica” e a pö agiütò indavài quélli che ghe tégnan â só lengua. Da alua tütti scrivan u tabarchin inte stéssa furma, o aumancu se gh’apröan, e se gh’è quorche erù pasiensa. Intantu da lì l’è sciurtiu a puscibilitè de scrive ina gramàtica cumpréta da lengua, in vucabuloiu, i libbri pâ scöa, otri libbri de letüa, in tabarchin scritu aua se fa infurmasiun, se fa prupaganda, préstu se faiò i atti pübrichi…
Ina lengua pe vive a l’à de bezögnu ch’a se porle, se capisce. Ma s’a se scrive, a vive ancun mégiu, e s’a se scrive che s’è tütti d’acórdiu, ancun ciü ben. Émmu detu ina man au tabarchin pe foiau vive, sperémmu, pe delungu.
La grafia del tabarchino: un’esperienza innovativa
Le regole della grafia tabarchina nacquero nel Duemilauno per iniziativa delle scuole carlofortine, riunite in un consorzio per accedere ai finanziamenti regionali a sostegno del patrimonio linguistico. Il tabarchino, come è noto, è una lingua ancora molto viva nell’uso parlato all’isola di San Pietro e a Calasetta, ma proprio per questo motivo non si è mai sentita una particolare urgenza di praticarne l’uso scritto: l’identità tabarchina è sempre stata vissuta nel quotidiano, senza farvi troppo caso, perché si era abituati a “sentirla” come atto spontaneo, al punto di non sentire il bisogno di rappresentarla.
Ma col nuovo secolo, anzi, con la fine di quello precedente, si era cominciata a percepire una certa erosione nell’uso, tra i più giovani la lingua era meno palrata, tante parole dell’uso antico si stavano perdendo. Per questo si era cominciato a scrivere di più in tabarchino, cominciando dai nomi stessi delle strade, fino alla composizione di poesie e canzoni: le maestre e i professori delle scuole avevano avviato lavori di didattica, non tanto per insegnare la lingua ai ragazzi, che in massima parte la conoscevano e la conoscono, quanto per comunicare loro l’importanza e la bellezza del parlarla.
Malgrado ciò, non era ancora stato raggiunto un accordo sull’ortografia, riguardo ad alcuni suoni vi erano soluzioni individuali, con liti furibonde tra chi sosteneva di avere adottato la forma più corretta. Avendone la possibilità, gli insegnanti di Carloforte pensarono che convenisse mettere tutti quanti intorno a un tavolo, maestre, poeti, appassionati, cantanti e così via, per definire quelle tanto desiderate regole.
Ritennero anche opportuno, per fare un lavoro preciso, che convenisse coinvolgere un “tecnico”, una persona competente in materia. E a quel punto sono entrato in scena io: da anni stavo studiando il tabarchino ed ero considerato un “esperto”. Tengo a dire che ho sempre frequentato Calasetta e Carloforte per imparare, mai per insegnare qualcosa, e senza alcuna pretesa di saperne più degli altri. Ma per il fatto di sentirmi da sempre parte integrante della comunità, e di essere visto dai tabarchini come uno di loro, sembravo riassumere due caratteristiche importanti, la passione per la lingua e la competenza di linguista. Inoltre, mi sneto e mi considerano tabarchino, certo, ma al di sopra delle parti, provenendo da Genova ed essendo interessato prima di ogni altra cosa al futuro di questa lingua, che secondo me è legato anche all’unità d’intenti di tutti i tabarchini.
In origine l’idea era quella di far redigere a me le regole dell’ortografia, e in effetti, all’inizio, cominciai a operare in tal senso a partire dalla tradizione grafica della lingua genovese. Ma mentre procedevo, mi rendevo conto del fatto che il genovese, lingua con una tradizione scritta di ottocento anni, parlata da centinaia di migliaia di persone, obbediva a convenzioni e a regole legate a una precisa tradizione. Certo, il tabarchino e il genovese sono quasi identici per molti aspetti della fonetica, della morfologia e via dicendo, ma non era quello il punto, c’era un altro aspetto: in Liguria, chi più chi meno, la gente conosce la grafia genovese, sa che esiste una letteratura che richiede il mantenimento di regole che alle volte possono sembrare astruse: ad esempio la [u] viene scritta  , il suono della parola francese “lieu” viene a sua volta scritto  , e così via, tutti casi che avrebbero potuto essere evitati per facilitare la scrittura e la lettura del tabarchino.
Così stabilimmo un criterio di base, ossia di cercare il modo di avvicinare la grafia del tabarchino alla forma scritta conosciuta dalla maggioranza delle persone, quella dell’italiano: non certo per imitare quella lingua, ma per rispondere a un’esigenza di praticità, tenendo conto del fatto che a scuola ai bambini si insegna a scrivere secondo quelle consuetudini. Non potendo contare su una tradizione locale, ed essendo quella genovese “distante”, abbiamo ritenuto, insieme agli insegnanti, che ragionare di grafia allo scopo di avvicinare la gente all’uso scritto del tabarchino richiedeva di prestare ascolto proprio alla gente. A quel punto, non volendo realizzare un sistema ortografico calato dall’alto, abbiamo avviato una iniziativa che, se ne parlo ai miei colleghi linguisti, li riempie di meraviglia: abbiamo organizzato delle assemblee pubbliche, aperte a tutti coloro che desideravano intervenire per discutere il modo migliore di scrivere il tabarchino.
Per una decina di giorni ci siamo ritrovati al Liceo Nautico, a Carloforte, a discutere e a discorrere tra noi e con tutti coloro che intrvenivano (e intervenivano in molti), fino a quando non abbiamo trovato delle soluzioni che sembravano condivise da tutti o quanto meno da una larga maggioranza. Ad esempio, l’idea di mantenere vive le differenze che esistono tra il carlofortino e il calasettano, che non sono proprio identici, evitando di imporre forme univoche.
Abbiamo anche trovato il sistema di scrivere allo stesso modo suoni diversi, come quello della parola ‘lüña’, che si legge [lügna] a Carloforte e [lün-a] a Calasetta. Per non rendere troppo complicata la grafia, abbiamo scelto di non rappresentare il suono sc(i)- che si sente prima delle consonanti (come in “spàiza”, “stràitu”), anche per il fatto che chi parla tabarchino usa spontaneamente quella pronuncia senza bisogno che la si sottolinei. Allo stesso modo le vocali lunghe non richiedono di essere segnalate quando sono tali per posizione. Insomma, si è fatto un ragionamento collettivo su tutti i più diversi aspetti: c’era chi non accettava di scrivere -x- come in “boxu” (bacio) perché il grafema ricordava la tradizione sarda, ma lo si usa anche in genovese e alla fine è stato accettato; c’era il dubbio se trascrivere con -o- il suono di -a- velare tendente ad -o-, criterio che alla fine è stato adottato malgrado non ne fossi personalmente convinto.
Quel che contava era trovare un accordo, e questo è stato raggiunto. Debbo aggiungere che non sono convinto che un’esperienza del genere possa essere ripetuta altrove: è necessaria la passione partecipativa della gente e occorre che i parlanti siano un numero limitato, circostanze che non sempre si ritrovano unite.
Ma col lavoro svolto nel Duemilauno abbiamo dimostrato che anche la grammatica può essere “democratica”, e che può davvero essere di aiuto a coloro che intendono sostenere l’uso della propria lingua. Da allora tutti scrivono il tabarchino allo stesso modo, o almeno tendono a farlo, e pazienza se ci scappa qualche errore. Da quella esperienza è scaturata la possibilità di dsporre di una grammatica descrittiva completa, di un vocabolario, di libri di testo per la scuola, di altri libri di lettura, in tabarchino scritto adesso si fa informazione, si fa pubblicità, presto si scriveranno gli atti pubblici…
Una lingua, per vivere, richiede di essere parlata, naturalmente. Ma se la si scrive anche, vive meglio, e se la si scrive secondo criteri comuni, è meglio ancora. Abbiamo aiutato il tabarchino a vivere, ci auguriamo, per sempre.


text:
Gustave Flaubert
Gustave Flaubert (Rouen, Haute-Normandie, 12 Dexembre 1821 - Croisset, Basse-Normandie, 8 Mazzo 1880) o l'é stæto 'n scrittô françeise, conscideròu comme ûn di ciû grendi novellisti oçidentæ.
Biografìa[modìfica | modìfica wikitèsto]
O l'è famozo prinçipalmente pe o sêu primmo romanzo publicòu, Madame Bovary, e pe a seu devoçion a-a seu arte e stile, dimostrâ inta costante riçerca da mot juste (a paròlla giusta/preçiza).
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Gustave Flaubert


text:
Costantinopoli
Costantinopoli (in grêgo: Kwvσtavtιvoύπoλις): çitæ fondâ da l’imperatô Costantin in scio scîto de l'antîga Bizançio into 330.
Descriçion e stöiaModìfica
Capitâ de l'Impeo bizantin scin' a-o 1453, quande a l'é stæta conquistâ da-i Tûrchi; da alôa se ûza o nomme Istanbul. A Nòrd de Costantinòpoli, a ciù o mêno 400 mêtri de distansa e separâ da-o stréito de mâ dîto Còrno d'Òu, gh'êa a colònia zenéize de Galata.
NòtteModìfica
- ↑ Da: Liber insularum Archipelagi, 1824.
Atri progèttiModìfica
- Wikimedia Commons a contêgne di inmàgine ò di âtri files in sce Costantinopoli


text:
Neuva Delhi
Nêuva Delhi (hindi: नई दिल्ली, panjabi: ਨਵੀਂ ਦਿੱਲੀ, urdu: نئی دلی, ingléize: New Delhi) a l'è a capitâ da Repûbbrica de l'India e a fâ pàrte da metròpoli de Delhi. Con 257.803 abitanti (2011), a l'è a sêde do governo naçionâ da ciù grande democraçîa do móndo.
Stöia[modìfica | modìfica wikitèsto]
A çitæ a l'è stæta progetâ e costrûta comme capitâ pe decixôn di governanti ingleixi de spostâ a capitâ de l'India britànega da Calcutta a 'sta çitæ into 1911.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Neuva Delhi


text:
Architettûa
Architettûa.
Descriçion e stöiaModìfica
A l'é l'arte de dâ forma e realizzâ di spaçi fruibili pe-e necescitæ de l'ommo. Da un ambio profescionâ tradiçionalmente circoscrito a-a sola arte do costrûe, o concetto de architettûa o l'ha progrescivamente definio e ampliao a seu specifica acceçion a l'arte de l'ideâ e progettâ arrivando a comprende tutte e modificaçioin, non casuali, fæte da l'ommo insce l'ambiente fixico e ne-e diverse scae, da quella do territoio e do paesaggio a quella d'a çittæ, a l'edilissia, a l'organizzaçion d'i interni (arredamento) e a-o design.
L'architettûa a va quindi consciderâ in connescion co-e teorie artistiche e co-i arte figurative, co-e tecniche de progettaçion e de rappresentaçion (disegno, relevo, prospettiva), co-i materiali da construçion, co-i exigense difenscive (miage, fortesse, insediamenti militari), co-o sviluppo di trasporti, con quello da tecnologia e d'i impianti (edifiçio intelligente ò architettûa intelligente: domotica), co-a tematica de l’insediamento e do territoio (urbanistega), co-e sciense d'a vitta (ecoarchitettûa, bioarchitettûa), o studio, o recuppero, o restauro di centri storichi, di monumenti e do patrimònio stòrico into sò insemme e co-o complesso da produçion culturâ.
Âtri progèttiModìfica
- Wikimedia Commons a contêgne di inmàgine ò di âtri files in sce Architettua


text:
Aconcagua
O Cerro Aconcagua, dîto ascì Monte Aconcagua, con 6.959 metri in sciô livello do mâ, o l'è o monte ciû ærto de l'Americhe e do mondo fêua de l'Asia.
Descriçion[modìfica | modìfica wikitèsto]
O s'attrêuva inte l'òvest de l'Argentinn-a e o fa pârte de e Andes, o scistemma de monti ch'o percôrre l'América do Sûd. O g'ha diversci giassâi e o sta drento a-o Parque Provincial Aconcagua, vixitòu da nûmerôxi tûristi e scaatôi de tûtto o mondo.
L'orìggine do sêu nomme a no l'è ancon ciæa. O se pensa ch'o pêu vegnî da a léngua Quechua, da dôe pòule che vêuan dî "sentinella de prîa"; oppûre da 'n'âtra léngua pre-coloniâ.
Colegaménti esterni[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Aconcagua


text:
Matsuo Basho
Bashō (pr. basciu), psœüdonimo do scritô giapponeize Matsuo Munefusa (Ueno 1644 - Osaka 1694).
Vìtta[modìfica | modìfica wikitèsto]
O l'é noto sorvetutto pe avei contribuio in moddo determinante a l'evoluçion da poexia lirica attraverso un nœuvo genere breve, o haikai, che, pù derivando da de forme poetiche za existenti, o ne rinnovava profondamente i schemi.
L'ideâ artistego do Bascio o se esprimme into superamento di emoçioin personæ e inta totâ identificaçion de l'òmmo co-a natûa, descrita con de inmaggine no convençionæ che tran inspiaçion ascì da di elementi da realtæ cotidiaña e banâ. Do Bascio son inoltre famoxi i diai de viægio, a-a riscoverta di lœughi cantæ da-a lettiatûa do passao; fra i ciù importanti, Oku no hosomichi ("A streita via pe o nord"), resurtao de una fuxon perfetta tra prösa e poexia.
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Matsuo Basho


text:
Honduras
Nomme ofiçiâ: República de Honduras, pàize de l'America çentrâ, a sêu capitâ a l'è Tegucigalpa.
A g'ha 'na popolassiôn de 7,326,496 abitanti e 'na sûperfiçie de 112,492 km² con 820 km de còste, essendo bagnâ da l'Atlantico e da-o Paçiffego.
O nomme Honduras o vêu dî literalmenti "profonditæ". O se dixe che Cristoforo Colombo, into sêu viaggio attraverso a còsta nord-òvest de 'sto Pàize, o l'agge dïto "Grassie a Dîo che semmo sciortîi de 'ste profonditæ", dòppo che e sêu nâve êan stæte vexinn-e a-o naofraggio.
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Honduras


text:
Mantissa
A Mantissa de un nümero reale poxitivo a l'è a sö parte deçimale. Esempio: a mantissa de 56,2984554 a l'è 0,2984554. Dîto in atri termini a l'e a differensa fra o nümero e a sö parte intrega.
Descriçion[modìfica | modìfica wikitèsto]
Mantissa in latin scignifica azzunta: a l'è unna parolla ritegnüa de origine etrüsca. A mantissa a l'è sempre poxitiva o pari a zero. Questo scignifica che a mantissa de -6,51 a l'è 0,49 (perchè se ha che -6,51 = -7 + 0,49). Anche in te i logaritmi in base 10 a mantissa a l'è a parte deçimale, mentre a parte intrega a se ciamma caratteristica.


text:
Òrzio
Hordeum vulgare (L., 1753), comuneménte conosciûa cómme òrzio (òrzo ò òrdio[1] segóndo a grafîa ofiçiâ, orzu in savonéize, òrdiu in vintimigiôso, erdi in monegàsco) a l'è 'na ciànta ch'a apartegne a-a famìggia de Poaceae[2], da-i cariossidi co-o mæximo nomme.
Descriçion e stòiaModìfica
O l'è unn-a cianta annua cortivâ in Euròpa e Americhe prinçipalmente; e ciù gren produttrixe son a Ruscia, o Canada e a Germania.
ProduçiónModìfica
Galerîa d'inmàgineModìfica
NòtteModìfica
- ↑ Fórma ciù antîga
- ↑ (EN) Hordeum vulgare, in sce powo.science.kew.org. URL consultòu o 14 màzzo 2021.
Âtri progèttiModìfica
- Wikimedia Commons a contêgne di inmàgine ò di âtri files in sce Hordeum vulgare
- Wikispecies a contêgne informaçioìn in sce Hordeum vulgare


text:
Tra i infedeli che alloa favan soggiorno,
Canaggia indeggna, ne-a Sittae d'i Santi,
Gh'êa un serto originale.... un ommo ardìo,
E contro d'i Cristién inviperio.
4
De Mostafà gh'aveivan misso o nomme,
Quando, trentanni primma, o l'êa nasciûo;
Ma poi de Caimacàn pe-o sorvenomme
Generalmente o l'êa riconosciûo;
Un pô sciachaelo; ma, no so dî comme,
In quarche stimma da non pochi avûo:
Co-a lingua pronta e ë brasse deslighae,
Sempre o dava o sò giusto a chi se sae.
5
Faeto o l'aveiva za sento mestê:
Amoletta, tortâ, spassacamin,
Lustrascarpe, camallo, perucchê,
E poi vendibrichetti, e poi spassin;
Ma sempre mâ contento o l'êa de lê,
Con in corpo gran doze de venin.
Alloa, pe no savei ciù cose fâ,
O l'aveiva buttega da trippâ.
6
Ma non ostante a bassa condissiòn,
O pretendeivà de fâ un pô o dottô:
Per lê no gh'êa diffissile questiòn,
Ch'a no fosse ciù limpida che o sô;
E pe fâse partio, d'ogni occaxiòn
O se serviva, e pe acquistâse onô:
E specialmente quando o l'êa in bolletta,
Pe tutti i mâ o gh'aveiva a so rissetta.
7
Ne-o tempo de l'asseddio, a ciù no posso,
O l'eccitava i so aderenti a-a guaera:
O sbraggiava: — Coraggio! daeghe addosso
A questi usurpatoî d'a nostra taera.
Ah! perché tutti intrepidi no posso
Fâ quelli che a Sittae nostra a rinsaera? —
Pagina:Le crociate 1884.djvu/37
Tra i infedeli che alloa favan soggiorno,


text:
Zuvena Camera Ecunomica de Mùnegu
U motu ciû u notu d’i impresari d’u Principatu de Mùnegu !
A Zuvena Camera Ecunomica de Mùnegu à vistu u giurnu ün 1963 e, despöi, è prun stacàu â vita d’u Principatu.
A traversu ë nostre diverse açiue per desvelupà l’atratività ecunomica d’u paise, u nostru muvimentu gh’à già permessu a tante generaçiue de zuvani direti d’üntrapresa de se rescuntrà, de parlà üntra impresari per ümpara d’ë soe diverse esperiençe de travayu. Achësti scangi gh’àn permessu de elaburà de prugeti ünseme che desvelupàn u spiritu de creaçiun e d’üntrapresa.
Tra ë iniçiative che gh’à piyau a Zuvena Camera Ecunomica de Mùnegu, se nota : u Cuncursu de Creaçiun d’Üntrapresa, l’Anüari Ecunomicu, u « Startup Weekend », u Ghida d’u padrun, u questiunari cumerçu, u « Get in the ring », granelu d’impresari, partage d’esperiençe e l’ürtimu : u « Business Time ».
Ë nostre açiue s’articülun ünturnu tre poli principali : u desvelupamentu d’ë üntraprese, u « networking » : u fatu de rescuntrà diversi prufessiunali per se creà d’ë cuntati e, per finì, a furmaçiun.
A Zuvena Camera Ecunomica de Mùnegu è prun fiera de iesse afilià â Junior Chamber International (JCI) perchè a dimensiun internaçiunale è propi inscrita ünt’u nostru muvimentu. De ciû, dà l’upurtünità â i nostri munegaschi d’avè üna visiun ciû larga e de se drœve sciû u mundu.
Se gh’avì vœyà de relargà a vostra trama de cuntati prufessiunali, de creà d’ë nœve upurtünità de travayu. Per üngrandì a vostra capacità de dirige a vostra impresa o i vostri impiegai e de piyà parte a u voru d’u paise…Cuma partenari, sociu simpatisan o ativu…a Zuvena Camera Ecunomica de Mùnegu è propi per vui !


text:
Provinsa de Cuneo
A Provinsa de Cuneo (Pruvéncia ed Cuni in ligure garescìn, Pṛûvincia d'Cuni inta varietæ ormeàsca, Pruvinsa de Cuni in arbenganéize) a gh'à 250 muniçipalitæ (comûni) e a l'è inta Region Piemonte in Italia.
Pàizi lìguri[modìfica | modìfica wikitèsto]
- A
Alto
Àutu (it: Alto) -
- B
Briga Auta (it: Briga Alta) -
- C
Cravaüna (it: Caprauna) -
- G
Garesce (it: Garessio) -
- U
Ulmea (it: Ormea) -
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Provinsa de Cuneo


text:
Ànno bizestîle
'N ànno bizestîle o l'é 'n ànno solâre ch'o contégne 'n giórno in azónta, pe schivâ o slitaménto de stagión.
DescriçionModìfica
Ògni quàttro ànni s'intercàla 'n ànno bizestîle de 366 giórni: o giórno in ciù o l'é inserîo còmme o 29eximo giórno de frevâ, sàiva a dî o derê do méize de frevâ. Son bizestîle i ànni no secolâ co-o nùmero ch'o se divìdde pe 4 e i ànni secolâ co-o nùmero ch'o se divìdde pe 400.
Âtri progèttiModìfica
- Wikimedia Commons a contêgne di inmàgine ò di âtri files in sce Ànno bizestîle


text:
Commonwealth de naçioin
O Commonwealth de naçioin a l'è unn-a federaçion de çinquantetrei stati che faxeivan parte de l'Impeo Britannego (con l'unica ecceçion do Moçambico). O commonwealth o comprende segge repubbriche che monarchïe, cappo do commonwealth a l'è a regin-a Elizabetta II d'Inghiltæra, ch'a l'è ascì a regin-a de arcunn-i stati, dïti Regni do Commonwealth (Regno Unïo, Australia, Canada, Neuva Selanda, ecc.).
Stati do Commonwealth de Naçioin[1][modìfica | modìfica wikitèsto]
Nòtte[modìfica | modìfica wikitèsto]
- ↑ Tra parentexi l'anno d'intrâ.
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Commonwealth de naçioin


text:
Ra Gerusalemme deliverâ/Canto IX.
CANTO IX.
Traduto in Lengua Zeneize
DA RO SIG. STEVA DE FRANCHI
patriçio zeneize.
ARGUMENTO.
Ra Furia Aletto trœuva Soliman;
Contro ri Franchi a l'intissa a fâ ra guerra;
Iddio, chi vedde questo sorveman,
Miché da ro Pareizo o manda in terra.
Ro soccorso d'inferno ciù non han
Ri Turchi: e contra lô se ghe desferra
Ra truppa, che seguì quell'assasciña
D'Armida; e Soliman se vè in roviña.
1
Ma d'inferno ro brutto galufon,
Chi vedde tanti intrighi acomodæ,
E che duro è vortá l'opinion
Dro çê, i decretti, e l'alta vorentæ
A passa pe' ri campi, e zœu un steccon
A non lascia intr'e ville, ni intr'i præ:
E a và con âtre Furie in gibriella,
Per tesce quarche nœuva marochella.
2
Per via dri so strofoggi, e dri sò incanti
A sà che dall'eserçito Crestian
Ro figgio de Betordo, e tanti, e tanti
Dri ciù forti, e Tancredi son lontan.
A dixe: aoura l'è tempo fâse avanti.
E cos'aspêta çiddi Soliman?
Intr'un campo chi è in cæti, e chi se sciacca,
Ra vittoria me têgno zà intr'a stacca.
3
Dîto questo a cammiña, anzi a ghe sgœura
Donde Soliman ten ro so quartê.
Soliman, chi è ra pæste, e ra gragnœura
Dri Crestien, de chi cræ in Domenedê.
Se ri antighi Giganti tressan fœura
Ra testa, non saræn pêzo de lê:
O foì za Ræ dri Turchi, e là in Nicea,
O tegniva ro trono, e l'assemblea.
4
E fin là de ra Grecia a re mariñe,
Da Sangario, a Meandro ri confin
O stendeiva dro Regno; e intr'e Bitiñe
Genti, int'ri Misi, Lidj, e Frigolin.
Ma poiche re nostr'arme pellegriñe,
In Asia andon contro ri Levantin,
O l'è restaoù doe votte pin de raggia,
Rotto, e desfæto in generâ bataggia.
5
E avendo indærno retentaoù ra sorte,
E a forza cacciaoù via dro sò paeise,
Dro Ræ d'Egitto o se n'andò a ra Corte,
Chi ghe dè allôgio, e ghe fu assæ corteise.
O fè dra festa, che un guerrê sì forte,
S'offerisse compagno a re ærte impreise:
Proposto avendo contrastâ l'acquisto
De Palestiña a ri campioin de Cristo.
6
Ma prima d'intimâghe aværtamente
Ra guerra, ch'o l'aveiva destinâ,
A Soliman o dè abbondantemente
Dinæ per fâghe ri Arabi ingaggiâ.
Mentre lê d'Asia, e d'Africa ra gente
Raccœugeiva, e ra truppa spantegâ;
Soliman ghe condusse ri Ladroin
Arabi avari, e pezzi de Briccoin.
7
Così fæto sò cappo, intr'o contorno
Dra Giudea o s'è dæto a ra rapiña,
Per impedî l'intrata e ro retorno
Dell'eserçito Franco a ra mariña.
Pensando a ri so guai, a ro so scorno
E dro so regno all'urtima roviña.
Intr'o stœumago amaro giasciugando,
Gren cose, ma dubiose o và tramando.
8
Quella landra d'Aletto in ra figura
A ghe ven d'ommo, chi ha uña corba d'anni.
Tutto rappe, œuggi brœuxi, e chi se cura
D aveî doi gren mostasci, ch'a pa un xanni.
In sciù ra testa a ghe a un'imbragatura
De binde, e toccan terra e gippa e panni.
Sciabla a fianco, a re spalle ro carcasso,
Intr'e moen l'arco, e l'ha de frecce un masso.
9
Noî perdemmo (a ghe dixe) ra liscia
Con ro savon se stemmo in ste desærte
Ciazze da non poreìne portâ via
Atro che grilli, grigore, e luxærte.
Gofredo intanto con dra vigoria
Re mure dra Çittæ o l'ha tosto aværte
Comme ri meî granæ; e da questo lœugo
Fra poco scroviremmo e fumme, e fœugo.
10
Dunque ri gren trofei de Soliman
Saran poche cabanne de pastoî?
Eh! acquista ro to regno: arma ra man!
Fà ra vendetta contro sti treitoì!
De nœutte intr'e trincere và cian cian
Gofredo amazza: bruxa, fa faroì.
Creddi a un vêgio conseggio za canûo
Araspe son, da ti ben conosciûo.
11
Lê no stà sciù re dæte, e sciù l'agueita
De sta nostra sorpreìsa; e o se n'imbrigna
Dri Sordatti Arabeschi, che in restreìta
Gente è tegnûa, che intissa, e se ra sbigna.
Sì che, se gh'arrivemmo lì a ra cheìta
Ghe daremmo per çærto sciù ra tigna.
Così a ghe dixe, e venin, raggia, e risce
A ghe spira intr'o stœumago, e a sparisce
12
Soliman ærze ri œuggi, e bœutta un crîo,
Dixendo: E chi êto tì, che tanto fœugo
Ti m'hæ misso intr'o cœu? Mi son rostîo!
Ti hæ finto d'êsse un ommo: eh quest'è un zœugo!
Vêgno: farò dre fette, poffardio:
Farò muggi de merti[sic] in ogni lœugo:
Sciummi impirò de sangue: e con tò agiutto
Sta nœutte in confuxon metterò tutto.
13
Fæto bogî, e mâ cœuxe intr'un momento
Tutti o recœugge, e ri añima all'impreìza.
Ni gh'è chi mostre un'ombra de spavento,
Ma ognun da cœu se mœuve a ra conteiza.
Sœuña ra tromba Aletto, e da a ro vento
De sò man re bandere a ra desteiza.
Ro Campo marcia, e arrîva sì improvviso,
Ch'appeña i nostri n'han con ri œuggi avviso.
14
St'Arpia va un pesso, e poi torçe camin,
Piggiando forma d'un bravo stafetta:
E in l'ora, che ro Sô và cian cianin
Perdendo luxe, e o pâ uña lanternetta,
Intra in Gerusalemme, e fa un inchin
A ro Ræ; e te ghe scrœuve, e ghe promette
Dro campo ra vegnûa, con ro desegno
Ra sorpreìsa notturna, e l'ora, e segno.
15
Ra nœutte neigra, e scura se destende
Comme in bocca a ro lovo; e un gran rossô
In çe se vedde, che pâ co s'aççende.
Ra terra stissa sangue, e a fa terrô.
L'aria parla, e se væn mille vexende,
Draghi, fantasmi, arpie, che fan rumô,
Pâ che a tutte re Furie, o l'aggie aværto
Pluton, e che l'Inferno sæ desærto.
16
Coverto da st'orrô verso ra parte,
Ro Sordan, dri nemixi o s'incamiña:
Ma quando pœu ra nœutte se comparte,
E ciù verso ro giorno a ne decliña.
De guerra, come è l'uso, e come è l'arte
Reposo o piggia; e a tiro o s'avexiña.
Ra [g]ente mangia, e beive: e lê d'in áto
O ri attissa in sto mœuo a dâ l'assâto.
17
Veive là quello campo teccio e pin
De ladroniççi, e ricco comme un mâ?
Tutte de l'Asia, e de ri so confin
Re richezze ghe van squæxi a coâ:
Re aveì sotto re ciôte pû a ra fin;
E ve re poreì tutte repiggiâ.
Lì con poco perigo g'heì un tesoro
Fin ri arme, e ri cavalli en guarnîi d'oro.
18
Ni questa l'è ra truppa, onde ra Persa
Gente, e ra gente de Nicea foì vinta:
Perchè in tante battaggie a l'è despersa:
Fra morti, e desertoî, l'è mêza estinta.
E quando a foîse intrega? aoura l'è immersa
In sœunno e ognun n'ha tracanaoù uña pinta;
Si che sorpreisi senza fâ fracasso;
Da ro sœunno a ra morte è un breve passo.
19
Añimo: andemmo, ve farò ra strâ
Sciù ri corpi morti: intrerò intr'e trincere.
Imparerà da mi ra vostra spâ,
A dà de crudeltæ prœuve ciù vere.
Ro regno dri Crestien s'ha da desfâ
In sto dì: viva d'Asia re bandere.
All'attacco così o ri và intissando,
E cian cianin se van incaminando.
20
Per un çærto çærô, chi ghe straluxe,
O se trœuva intr'i pê ra sentinella.
De poeì sorprende dri Crestien ro Duxe
A ghe pâ fin a lê uña cianfranella.
Quella crîa: chi va là, ch'a se descuxe:
Chi viva? Attenti, Caporâ Tavella!
Si che ra primma guardia all'avanzadda,
A s'apronta a ra mêgio a fâ sciamadda.
21
Sœunnan re trombe allora, e ri timballi
Ri Arabi, che se trœuvan descoværti,
Mandan crîi a ro çê: tanti cavalli
Fan rebombâ, sbruzindo, i campi aværti.
Respondan re montagne con re valli,
Fan êco ri ciù bassi, e ri lœughi ærti;
Ra faxella alumò, de Fregetonte,
Ra Furia per dà segno insciù a ro monte.
22
Ro Sordan trotta avanti, e arriva a quella
Guardia confusa, e ancon desordinâ,
Comm'un sciumme, chi rompe, e chi strepella:
Comme un lebeccio, ch'inscia ben ro mâ:
O comme uña saetta s'allivella
Derê a ro lampo, e un teito a va a desfâ:
O comme un terremoto, chi fâ orrô.
Ma chi pœu mai spiegâ ro sò furô?
23
Ra spâ o no cara, che quarcun non tocche:
Ni o tocca a pin, che ciaga o no ghe faççe:
Ni ciaga o fa, che zù intr'o praoù dri ocche
O non ri bœutte comme tante straççe.
Diræ ciù, ma paræivan filastrocche.
O pâ ingiarmaoù: nè i corpi dri átre braççe
O sente; e pû ro sò elmo trà ro lumme
E o rembomba, e fa zimme, e manda fumme.
24
Pœuscia quando lê solo, o l'ha scacciaoù
Quella vanguardia dre Françesche genti:
Comme un deluvio, chi ven zù abrivaoù
Ri Arabi, a gambe, arrivan comme scenti.
Fuzzan ri Franchi, e meñan l'arrugaoù;
E lô ghe sátan drento læsti e attenti.
Rompan ri parapêti, e re trincere
De crudeltæ, e d'orrô dan prœuve vere.
25
Porta ro Re sciù l'elmo orrido e grande
Serpente, che in ciù giri o s'attortiggia:
Sciù re sampe o se posa, e ri are o spande,
Ra côa in arco o ceiga, e s'assottiggia.
Pâ che træ lengue o l'aggie, e fœura o mande
D'in bocca scciumma neigra, ch'o rosiggia.
E mentre ra battaggia ciù s'infiamma
Da re narixe o bœutta e fœugo e sciamma.
26
In tâ manera o se ne ven avanti
Con st'ariassa ro perfido Soldan:
O fà terrô, comme a ri naveganti
Ro mâ, in borasca se scrovindo van.
Gran parte fuzzan via tutti tremanti;
Atri ciù bravi piggian ri arme in man:
Ro gazabuggio cresce, e se confonde
Con ro perigo, e non se sà ben donde.
27
Fra quelli che mostron ro cœu ciù franco,
Latin, nasciûo de Romma intr'a campagna
Ommo, che da i strapassi o non è stanco,
Nè ri anni adosso g'han lascioù magagna,
Çinque figgiœu, ghe stavan a ro fianco,
C'han fæto de sta guerra ra campagna;
Ni gh'è nisciun, chi segge testa garba,
E sì non han ancora peì de barba.
28
Añimæ de so poære dall'exempio
Han sæ de sangue cose da non dî:
Lê ghe dixe: non veî l'infame, e l'empio
Con chi fuzze, de gusto insuperbî?
Alon! sâtæghe adosso, fæne scempio,
Fæ dri nostri vendetta con ardî;
Che besœugna per fâçe grand'onô,
Dâ uña prœuva tamagna de valô.
29
Comme ra Lionessa a ri figgiœu,
Che apeña se pœu dî, che son nasciûi,
Per fâghe cresce in corpo ro so cœu,
Sì ben han ri ongie, e i denti ancon menûi,
A ri condûe a ro bosco, e lì dappœu
A gh'imbeìve penscêi ri ciù crûi,
Pâ che a ghe digghe: eive là ro Cacciaoù,
Da voî vorreiva veìro aoura sbranaoù.
30
Con ri çinque figgiœu ro poære unîo,
Investan a capriçio Soliman,
E per veî de redûro a mâ partîo,
Con re lançe a ra vitta za ghe stan;
Ma ro figgio maggiô ciù dri átri ardîo
L'asta o lascia, e a ra sciabla o mette man:
Per veî (ma za ro Turco se n'è accorto)
De fâghe cazze ro cavallo morto.
31
Ma giusto comme ro scœuggio campaña,
Che o lascia pù, che tiren lampi e troin
O che sciuscie lebeccio o tramontaña,
O non temme dro mâ ri cavalloin;
Così a sto Turco fiero, a sta casaña
Ri aste, e ri ferri ghe poæran steccoin;
E a quello, chi ghe froscia ro cavallo
Ra testa o gh'arve intr'o mêgio dro stallo.
32
Aramante a ro fræ, chi s'abbandoña
O ghe porze ro braçço, e ro sosten.
Con questa sò pietæ goffa e mincioña,
Ra mæxima desgrazia a lê ghe ven:
Ro Turco uña sciablâ, ma sagradoña
Sciù ro braçço o ghe tira così ben,
Che mœure l'un e l'atro zù a bordosso
L'urtimo bâgio o te ghe tira adosso.
33
A Sabin, chi l'andava tessegando
L'asta in pessetti, o ghe ra fe' sâtâ,
E da ro sò cavallo sampettando
O ro feççe dro tutto pestassâ.
Questo povero Zôve sospirando
L'urtima o fu costreito de tirâ;
E me dixan per cosa çerta e vera,
Che o morisse, ma poco vorentera.
34
Restavan vivi Pico, e Lorenzin,
Dro poære desgraziaoù parto binello,
Tanto pareggi; che amixi e vexin
S'ingannavan mirando o questo o quello.
Diversa da ro nasce fu ra fin
De sti doî de valô cæro modello;
Perchè a Pico, o ghe trà ra testa netta,
L'atro comme un salamme o se l'affetta.
35
Ro Poære, ah non ciù poære! ingrata sorte,
Che de tanti figgiœu ro rende privo!
O mira in çinque morti ra sò morte,
E l'ærboro sò estinto, e non ciù vivo.
Comme moæ intr'a vegezza ælo si forte,
E respìra, piggiando ancon l'asbrivo
D'andâ a combatte? forsi o non ha visto
Ro maxello che fe ro Turco tristo.
36
A ri œuggi sò, quella gran desfortuña
In parte ghe crovì, ra nœutte scura.
Basta ch'o faççe sangue, a l'è tutt'uña
De lasciâghe ro cœurio, o non se cura
Dro só mæsmo o non ha cura nisciuña
E quello dro nemigo o piggia a usura.
O l'è sì fœu de lê che non seì dî
S'o l'ha vœuggia d'uçidde, o de morì.
37
Ma o crîa a ro nemigo: e questa man
A sarà dunque tanto desgraziâ,
Che non posse un pittin, fede de can,
Contra de mi in axaoù fâte sâtâ?
O taxe, e te ghe tira un sorveman
Che ciastre, e maggie in aria o fa sgorâ;
E intr'un fianco o ghe fa uña ciaga grande
Si che ro sangue n'esce, e in terra o spande.
38
A sto crîo, a sto corpo o se ghe gira
Ro Turco tutto furia indiavoraoù,
E con ra spâ te gh'arve lì de tira
L'armatura, e ro scuddo, ch'è fasciaoù
Sette votte de cœurio; e poi l'amira
Giusto intr'o pin dra pansa o g'ha piggiaoù,
Che infiraoù, vomitando, zù o trabocca,
Sangue da ra ferîa, e da ra bocca.
39
Comme d'Erxo o de Pin robusta cianta
Chi non temme dri venti orrida guerra;
Se un brutto scigoron poi ra desccianta,
Ri ærbori ch'en vexin se tira a terra.
Così o fá lê, che ra so furia è tanta
Co[sic] fa cazze ciù d'un dond'o s'afferra.
Ben cæra e degna fin d'ommo si forte
Morindo lê, co tire dri atri a morte.
40
Ro Soldan mentre l'odio o và sfogando
Co uña raggia mastiña, ma da chen,
Ri Arabi un grosso guasto van façando,
Ch'han piggiaoù pê adosso a ri Crestien.
L'Ingreise Enrigo o mœure tartaggiando,
Ro Bavaro Oliferno da re moen
De Dragutte, e Ferippo Ariadeno
E Gilberto nasciûi in sciû ro Reno.
41
Albazar co uña mazza o sciacca Ernesto,
Engerian è ammazaoù da l'Argazello.
Ma chi contâ pœu quello moddo e questo
De morte, e ro terribile maxello?
Da i primmi crîi Gofredo presto presto
S'era adesciaoù, e o stava œuggio a penello
Con dra gran gente, za dro tutto armaoù;
A quella votta o s'era incaminaoù.
42
Lê che doppo ri crîi aveiva inteiza
Ra bæga za inça, e dre trombe ri soin
O pensò ben che quarche gran sorpreiza
De quell'Arabi a foisse pellendoin.
Che publica ra nœuva s'era reiza
Ch'eran lì rondezando sti ladroin;
Ma o non creiva sì audaçe sta canaggia
De sfiâro de nœutte a ra bataggia.
43
E mentre o s'incamiña, fortemente
Arme, o sente criâ da l'atro laoù,
E un barbottâ in Turchesco bruttamente
Chi pareiva de Darsena[1] un mescciaoù.
Quest'è Clorinda, che dro Ræ ra gente
Porta, e Argante con lê gh'è accompagnaoù.
Gofredo allora a Guelfo in questo ton
O ghe parla con dâghe l'instruzion.
44
Senti sto gazabuggio in quella parte
Fra ra montagna, e ra çittæ chi ven?
Besœugna con valô, giudiçio & arte
Che i nemixi ti vagghi a mette in fren.
Và dunque, e dra mæ gente piggia parte,
E fa da bravo quello che conven;
Che mi con ri âtri vœuggio andâ fra tanto
A fâghe fronte là da l'âtro canto.
45
Così concruso, ra mæsma fortuña
Ri ghîa, ma van per diverso sentê:
Guelfo verso monte: e onde nisciuña
Ri Arabi han ressistenza mæsmo lè
Gofredo s'incamiña: e lì o raduña
De man in man gente a cavallo e a pê;
Si che o l'arriva coraggioso e forte
Donde ro Turco semenava morte.
46
Comme sciortindo da ra sò sorgente
Ro Pò non impe ra so streita sponda;
Ma quanto manco a quella o l'è da rente
O va ingrosciando, e de grand'ægue abonda:
Rotti poi ri confin, sì fortemente
O s'inscia, e con perigo i campi inonda;
Pœuscia o sbocca intr'l'Adria, e li ve pâ
Ch'o porte guerra, e non tributo in Mâ.
47
Dond'o scorze ra gente chi fuzziva
O ghe corre ben presto, e ghe menassa:
A ro Poistæ questa sì chi è da scrive,
(O ghe dixe) miræ chi ve spegassa?
Un sciammo de canaggia, che de vive
L'è indegna, e chi ve tira in l'âtra façça:
Fæ mezo giro a drîta sciù doî pê
Che a ve vorterà presto ro derrê.
48
In questo dî spronando ro cavallo
Là donde Soliman fava machetto:
Se vôze, e pâ ch'o digghe aoura t'astallo,
E intr'o mêzo dra gente a marteletto
Spoincia, picca, repicca a pin, in fallo;
Con ra spâ o se fa stradda e largo letto.
Sotte sorva buttando in ogni laoù
Arme, gente, cavalli, e o fa un stuffaoù.
49
Ro Soldan chi s'è accorto dra borrasca
Chi s'avexiña, e chi ghe cazze adosso
Giusto comme a sâtâ de palo in frasca
Sciù ri morti o passeggia zù a bordosso.
O non fuzze, ma forte lì o s'incasca
In aria de dâ corpi a spartilosso.
Doe brave teste ra fortuña mœuve
Da cà de Dio a dâ de lô gren prœuve.
50
Contra virtù ra raggia e ro venin
Combatte, e d'Asia ra gran lite pende:
Giran re spoæ, che poæran un morin,
Ra zuffa è fiera e sempre ciù a s'aççende.
Seguin cose che n'han fondo ne fin,
E quella neigra nœutte re comprende:
Cose degne de Sô de mêzo giorno
E che a veire ghe foise un mondo intorno.
51
Ro poppolo Crestian ghe corre apprœuo
De man in man ciù coragioso e forte,
E a ro Soldan se fa d'intorno un rœuo
De gente chi beffezza infin ra morte.
Se ro Turco non manda un corpo a vœuo,
Non creì che ro Crestian questo soporte
De chì, de là se mœure: e picca e sciacca,
Che per dâ e per piggiá g'han doggia stacca.
52
Come con forza eguale a contrastâ
Ri venti Mêzo-giorno e Tramontaña
Stan quarche votta, ni ro çê o ro mâ
Vœun çedde, e ognun se mette in boriaña,
Così ni ceigâ chì, ni là molâ
Se vœu, chì in questa brutta beschissaña
Ognun manezza l'arma, e testa cœutta,
E se un avanza, l'âtro ro rebœutta.
53
Nespore non se monda in l'âtra parte,
Donde a sciammi ghe son ri combattenti,
Nuvore de diavi fan re carte
In aria scorrattando come scenti
In agiutto dri Turchi; ne se parte
Nisciun da lœugo: ognun ra ten a i denti:
E Argante chi ha ro fœugo intr'o gippon
O l'aççende d'infærno ro tisson.
54
O misse confuxion da l'âtro laoù
Re guardie, e o sâtò drento int're trincere:
De braççe, gambe, e teste o fè un mescciaoù,
Che a contâre no poæran cose vere.
E zà a re primme tende o l'è arrivaoù
Con dra gran gente sotto e sò bandere.
E lì a tocco e non tocco seguitava
Clorinda, che dro sò non ghe lasciava.
55
Zà stavan per fuzî ri Crestien
Quando capitò Guelfo in congiontura
Con ra sò gente: e se menò re moen,
Piggion re cose diversa figura.
Ma ra lite in baranço ancon se ten
E chì e là rossezza ra cianura.
Quando da ro sò Trono onnipotente
Ro Ræ dro çê a sta cosa o dè un pô mente.
56
O sezeiva là donde e bon e giusto
A tutto o dà ra lezze, e in concruxion
Non solo a ri confin dro mondo angusto,
Ma fin donde non và senso o raxon.
E dell'eternitæ in ro trono augusto
Con treì lummi o luxìa, che un lumme son,
E o ten sotto ri pê Fato, e Natura
Sò ministri, e ro moto, e chi o mezura,
57
Ro lœugo, e quella, che (comme o comanda)
Ra gloria de sto mondo l'oro i regni
In pûra, in fumme sotte sorve o manda
Con fáse fresco de ri nostri sdegni.
Tutti a questo gran Trono fan ghirlanda,
Chi abarluga de luxe anche i ciù degni:
Miggære de mirioin son ri beati,
Che intorno gh'en, ciù bassi, e poi ciù ati.
58
A ra santa e beata melodia
Dro pareizo rebomban re contræ:
Iddio da ra ciù âta Gerarchia
Michê o ciamma un dri bravi generæ,
E ghe dixe: sta a veì come s'azzîa
Contro ri mæ fedeli battezæ
Ra canaggia d'inferno; e d'intr'o fondo
Dre sò peñe a vorræ inversâ ro mondo.
59
Và, digghe tì, che ro Negiâ fa nêge,[2]
Che ra guerra a i guerrê solo conven,
Che n'occorre che in çê lê ciù se spêge,
Ni che in terra a semeñe ciù velen.
Ch'a torne a re sò brutte cattapêge[3]
In sempiterno priva d'ogni ben,
E che lì a se roziggie sempre urlando
Con tutti ri dannæ: così comando.
60
O taxe: e chì l'Arcangero Michê
A ri sò pê o se bœutta reverente;
Pœuscia ro svœuro o piggia sì legê;
Che a poreìro descrive non gh'è mente.
O passa fœugo e luxe, urtimi çê,
Donde i Beati stan allegramente,
E quello chi è ciamaoù poi crestallin,
E quell'âtro de stelle a lê vexin.
61
Ri doî contrarj poi, passando avanti,
O vidde barba Giove, e Saturnon
Con ri âtre stelle, che ciamemmo erranti,
E tutte quelle assì, che non ro son.
Pœuscia o passò da ri campi brillanti
Zù onde ciœue, lampezza, e fa ro tron,
Donde ro mondo pin de guai, de risce
Mille votte o renœuva, e se finisce.
62
Sbattendo in aria quelle ciumme etærne,
Ra neigra nœutte comme ro carbon,
A se scciæriva, (âtro che de lantærne)
Intr'o passâ l'angelico Garzon.
Comme ro Sô intr'e nuvore se scærne
Quando l'Ærco balen o l'è in façon;
O comme sciù d'in çê pâ che uña stella
Cazze, e faççe ver noî ra tombarella.
63
Arrivaoù donde questo gran tizzon
D'Infærno ri Paghen añima e aççende,
Se cianta in aria, e dàlli dro sponton;
Poi parla in sta manera, e se fa intende:
Dovressi pù saveì, che ro Patron
Dro mondo in tutto, e a tutti o sorvintende,
O feçça vile, añime condannæ,
Superbi intr'a miseria, e desperæ.
64
L'è scrîto in çê, che a quello santo segno
De Sion se spalanchen re mure, e porte;
E voî vorreì fâ testa? e perchè a sdegno
Vorreì tirâve ra celeste corte?
Maledetti andæ zù in ro vostro regno,
Regno de peñe, e de perpetua morte.
E in quella stomagosa catacomba
Cantæ i vostri trionfi a son de tromba.
65
Là incrudelî contro ri delinquenti,
Per tormentâri fæ dre moen, dri pê,
Fra re peñe e ri spaximi ri denti
Fæghe scroscî. Per lô sordo è ro çê.
Così o ghe disse: e à ri ciù tardi, e lenti,
Spontonæ de nœuv'anni, e ponta pê.
Sicchè cianzando abbandonon re belle
Contræ dra luxe, e dre brillanti stelle.
66
E verso i regni neigri a robaton
Andon a affrizze ri añime perdûe.
Non vedde moæ d'autunno ra saxon
A sciammi fâ passaggio tante grue,
Ne tante fœuggie cazze l'Aquilon
Fá, quando e ciante restan belle nûe.
Liberaoù da sta razza mariola
Ro mondo se reparpa, e se consola.
67
Ma non per questo s'avvilisce Argante,
Che dro pêto, e dro cœu o ghe n'ha da vende;
E benchè abbandonaoù lì in quell'instante
Da ra Furia, che ciù non ro defende,
Con ra spâ o se fa stradda, menaççante
Donde ra truppa ciù stolta se stende,
E lì ziffe, e lì zaffe, e ponte e taggi,
A reo grendi e picin ne fa retaggi.
68
Clorinda a quello a l'è sempre vexiña,
E dro sò a non ghe vœu ninte lasciâ.
A Berlengê ra spada intr'a tettiña
A te ghe ficca, e ghe ra fa passâ
Fin int'ro fî dra scheña, e addio battiña,
Non gh'è ciù lœugo a poeìghera mêgâ.
A taggia a Albin poi ra canâ dro riso
E a Gallo a ghe fa un sette sciù ro viso.
69
Ro pugno de Gernê chi l'ha ferìa
D'un colpo a manda in terra sciù ro cian;
Si che streita a ra sciabla e ben unîa,
Mêza viva se vedde ancon ra man.
Così ra côa dra Grigora spartîa,
D'unîse a ro sò resto a tenta in van:
In sto moddo a ro lascia mâtrattaoù,
Poi contro Achille a se ne và in axaoù.
70
Tra capp'e collo un taggio a gh'allivella,
E te ghe porta via netta ra testa:
Ro tronco corpo se manten in sella,
E ra faccia int'ra povere se pesta.
Ro cavallo chi fa ra venturella
Con çento giri, a ra fin pœu o s'arresta:
Ne sentindo ciù brilla o va a bordosso,
Tirando câsci, o se ro trà d'adosso.
71
Mentre così questa brava Guerrera
Re squaddre dri Crestien mette a partîo,
Non ha invidia de lê Gildippe altera
Che a fa strage dri Turchi, poffardîo.
Son tra lô legno e legno (quest'è vera)
Ma tutte doe d'un stœumego compîo,
Ni chì gh'è taggio a poreì fâ filecche
A lœugo, e tempo faran l'hicche e l'hecche.
72
Sicchè uña spoincia, e investe da sta parte,
L'âtra spremme de là per fâse stradda,
Ma Guelfo chi vœu fâ lê ascì re carte
Contra Clorinda ro sò ferro instradda;
E uña sciablâ o ghe tira, ma con arte:
Pœu intr'un fianco o ra ponze d'inquartadda
L'âtra, ben presto dà botta e risposta,
E ghe fà uña ferîa tra costa e costa.
73
Guelfo ghe resegonda uña sciablá,
E a caxo passa Osmida Palestin,
A ro quæ tocca ra benefiçiâ,
Ch'a ghe sparte in doe scciappe l'elmo fin,
Ma intorno a Guelfo se gh'è radunâ
Dra sò gente, cavalli, e fantaçin.
Da l'âtra parte ancora dri nemixi
Cresce ra mesccia, e afiran ri barbixi.
74
L'alba intanto de rœuse a se vestiva,
E dro çê a s'avançava a ro barcon.
In mêzo a sti sciaratti se n'usciva,
Ro feroçe Argillan d'intr'a prexon:
E d'un giacco a ra mêgio o se croviva,
Ch'o trovò lì per caxo, o brutto o bon;
Per emendâ o vegnîa re ciampanelle
Za fæte, con dre prœuve eroiche, e belle.
75
Comme un moscio cavallo, che intr'a stalla
Solo all'uso dra guerra è destinaoù,
S'o fuzze, o l'ha fortuña chi l'astalla:
Dri pê o non tocca terra sciû ro praoù,
Ra cioma ghe sbattuggia sciû ra spalla,
Ra côa in ærco, e ben drîto incolaoù.
Dre zampe pâ ch'o faççe dri corzetti,
O tira câsci, (e con respetto) petti.
76
Tale, e quale me pâ che sæ Argillan,
Chi ven zù tutto furia sgambettando:
Læsto sciù ri scarpin, pronto de man,
Che appeña dri pê terra o và toccando:
E arrivaoù donde ri nemixi stan,
Senza soggetto, i fæti sò faççando.
Chi ve fa tanto ardîi, feçça dro mondo,
In âta voxe o cria, birbi de fondo?
77
Voî, che per sto mestê non seì nasciûi
Nê in dosso ei mai portaoù scuddo o armadura,
Ma che sempre descâsi, e mêzi nûi,
Tiræ botte all'orbetto, e a ra ventura:
Solo de nœutte fæ da bravaççûi,
E int'ra nœutte ciù neigra, e all'ombra scura?
Aora che a fuzze, chi ve darà aggiutto?
Armæve: e fæ dro cœu: che o ghe vœu tutto.
78
Così parlando, un taggio de squarçiña
Ad Algazello o dè intr'o canorêzo
Che ra risposta, chi era lì vexiña,
D'in gora a uscì squæxi spartîa int'ro mêzo:
Ra vista o perde, e l'añima tapiña
Con ro diavo a và a provâ de pêzo;
E spirando boccûo, ra scimiterra
O roziggia, e o se rumma zù per terra.
79
Pœuscia per varj caxi Saladin,
Muleasse o l'amazza, & Agricarte;
E a l'Aldiazel, chi gh'era lì vexin
D'un corpo o te l'infîa da parte a parte
Ro stœumego o pertusa ad Ariadin,
E l'ammuggia intr'un canto all'âtra parte,
Con dighe dri desprexi: a re pontose
Parolle intr'o morî così o rispose.
80
Seggi ti chi se sæ: de questa morte
Ti non te ne daræ gran tempo vanto:
Ra mæsma fin t'âspeta; e uña ciù forte
Man te destenderà da st'âtro canto.
Argillan se ne rîe; e dra mæ sorte
Cure ro çê, o ghe dixe: ti va intanto
A êsse pasto dri Chen, dri Crovi, e oxelli;
Poi ro calpesta, e o te ne fa strepelli.
81
Un paggio dro Soldan mesccio era in quella
Gran turba de lançanti e frecciadoî,
Dro quæ ra faccia molexiña e bella
Ra barba non crovîa dre primme scioî:
Doî œuggi furbi, e ognun ve pâ uña stella,
Perle e rœuse re stisse de suoî.
Quell'aria brusca, in quella zovenetta
Cêra, e tutto ghe fava dra graçietta.
82
O cavarca un superbo cavallin,
Chi fa cose (per bestia) da stupî,
Gianco comme ra neive, e l'armellin,
E in tutto bravo quanto se pœu dî.
O và armaoù de zagaggia, e un sciablottin,
Arma da fâ travaggio a ponta e fî,
E con pompa turchesca per decoro
O l'è tutto guarnîo d'argento e d'oro.
83
Mentre quello Garzon, chi ha vœuggia matta
D'acquistâse dra gloria e dell'onô,
Faççando danni int're file o scoratta,
Nisciun fa caxo de sto bello astô.
Argillan chi ro vedde zù o s'asquatta,
Piggia ro tempo, e senza fâ forô
Ro cavallo de sotta o te gh'amassa,
Pronto o ghe sâta adosso, e ro pestassa.
84
E a quella bella cêra de pregâ
In atto, e chi non piggia âtre defeize,
O tira sto crudele uña sciablâ,
Che ra mæsma natura se n'offeize.
Ra sciabla chi pareìva desvœuggiâ
De fâghe danno, in ciatto a se desteize:
Ma questo desperaoù ghe resegonda
E ro collo intr'o mêzo o gh'arionda.
85
Soliman, che de lì poca distanza
Da Gofreddo in battaggia è trattegnûo;
Lascia ra zuffa, e inverso là o s'avanza,
Dro paggin ro perigo conosciûo.
O se fa stradda, ma con arroganza
Per vendicâ senza pietæ da crûo
Ro sò caro Lesbin, ch'o vedde morto
Comme uña bella sciô taggiâ int're l'orto.
86
E in atto così caro ri tremanti
Oeuggi, e ch'o s'abbandoña attento o mira,
E quella pallidezza, che à ri astanti
De morte uña pietæ si douçe spira,
Ro cœu chi era de marmaro un pô avanti
In lagrime o se struzze, e ne sospira.
E per cose aoura cianze Soliman?
Lezzeì ro Tasso chi è in Napolitan.
87
Ma comme o vedde ra nemiga spâ
Fumante ancon dro sangue zovenetto,
O se sente de raggia infuriâ,
E re lagrime o sciuga per respetto:
Sorve Argillan o và, e uña tarozâ
O ghe dà, con spartîghe e scuddo, e elmetto,
E ra testa, e ra gôra. Colpo degno
De Soliman figgio dro fiero sdegno!
88
Non contento de questo, doppo morto
O smonta da cavallo zù per terra.
Comme ro can, che dra sasciâ o s'è acorto
Con ri denti ro sascio adenta, e afferra
Così a ro so dorô o çerca conforto
Con fâghe dopo morte ancon ra guerra.
Ro Generâ frattanto dri Crestien
O và faççando ri sò fæti ben.
89
Mille Turchi eran lì, che de lorighe
Da ra testa a ri pê stavan coværti,
Avæn ri elmi, e ri scuddi a re fadighe
Rotti; de gran coraggio in tutto espærti.
Questi foin zà de re milizie antighe
De Soliman. Con lê pe ri desærti
D'Arabia andon quando o l'era in fortuña;
E aoura costanti in ra sò desfortuña.
90
Questi avæn fæto un battaggion quadraoù,
E nisciun de combatte era mai stanco.
Gh'intra Gofredo, e in faccia o l'ha frixaoù
Corcutte; e a Rosten o pertuza un fianco:
A Selin testa netta o gh'a tagiaoù,
A Rosseno ro braçço drîto e manco.
No ghe son soli, ma in tante manere
Morti e ferîi o ne fa dre rastelere.
91
Mentre così ra gente Saraxiña
O batte, e ro sò impeto o sosten,
E che o vedde che ninte a non decliña,
Ma da brava, e da forte a reze ben:
Un nuveron de pôvere vexiña
Se væ che dra gran gente drento a ten.
E de fæto, dre arme a buttò un lampo,
Che dri nemixi o spaventò ro campo.
92
Son çinquanta Guerrê, che in sccetto argento
Han per insegna ra purpurea croxe.
Ghe vorræ çento bocche, e lengue çento,
Veña de ferro, e d'açâ fin ra voxe
Ro numero a spiegâ in quello momento,
Che mandon questi Eroi presto a ra foxe.
Cazze l'Arabo vile, e ghe resiste
Ro Turco; ma o ghe resta pœu int're piste.
93
Ro spavento, l'orrô, ra crudeltæ
In varj moddi intorno van girando
Vinçitriçe ra morte pe re stræ
Corre, e ro sangue un fiumme và faççando.
Con parte dre sò truppe reservæ
Fœu dra porta ro Ræ, questo pensando,
S'era condûto; e là de sciù l'artura
L'affare dubbio o veìva a ra cianura.
94
Ma vista ra sò gente in rotta andâ
O fa toccá ben presto ro rapello,
Per messi o manda ciù d'un'ambasciâ
Ad Argante, a Clorinda: e questa e quello
Recusón de voreise retirâ,
Imbriæghi de sangue e de maxello.
Ma besœugnò ben çedde sciù ra fin,
E accostâse dre mure a ri confin.
95
Ma chi mai pœu dâ lezze a ro timô
Quando da ra viltæ l'è accompagnaoù?
Tutta ra truppa è in fuga, e ro terrô
Gh'intra, e fa che ognun reste dezarmaoù:
A s'instradda onde và sotta ro Sô:
A mêzo dì un vallon gh'è situaoù
Fra ra çittæ e ro campo, e lì scappando
Ver re mure, ra pûa va annuverando.
96
Mentre cârando van preçipitosi
De lô gran strage fan ri Crestien.
Ma int'ra montâ restan coværti e ascosi,
E ro Tiranno in aggiutto ghe ven.
Guelfo non vœu che in siti svantaggiosi
L'armâ s'espoñe, e in brilla o me ra ten.
Ro Ræ re truppæ sò o recœugge e serra
Non poco avanço d'infeliçe guerra.
97
Quanto mai forza umana ro Soldan
Pœu fâ o l'ha fæto: stanco ciù o non pœu:
Ro sangue e ro suô scorrindo van
A roggi, e o prœuva un palpitâ de cœu.
Per manezâ ra sciabla, e braçço, e man
Non han ciù forza e un’amoraoù ghe vœu,
Per fâghe sciù ra mœura un pô de fî,
Che ciù a non taggia un'agoggiâ de fî.
98
Sentindose in sto moddo indebolîo
Co uña man sciù ra fronte o sta dubbioso
De pertuzâse, e rendese sfinîo
Perchè nisciun de colpo sì glorioso
Se vante: o pù attacâse a ro partîo
De fuzzî pr'un strazetto, caoto ascoso.
Vinçe, o disse, ro Fato, e questa mæ
Fuga un trofêo dra sò vittoria sæ.
99
Che vedde re mæ spalle ro nemigo,
Ch'o beffezze ro nostro esilio indegno;
Tornerò in arme, e ro mæsm'odio antigo
Turberà ra sò paxe, e ro sò regno.
Non vœuggio çedde. Sempre de st'intrigo
Memoria averò eterna, eterno sdegno.
Crûo ver lô sarò sempre in ogni lœugo,
E in çenere averò sempre dro fœugo.
FIN DRO IX. CANTO.


text:
Orde Tϟtonnego
Orde Tœütonnego (ted. Deutschritterorden). O l'è o terço di gren ordeni monastego-cavaggeschi nasciui da-e croxæ.
Descriçion e stóia[modìfica | modìfica wikitèsto]
A diferença di doi ordi che l'aivan precedúo, i Templæ e i Uspiæi, di quæ o l'ascimilò l'esperiença politico-aministrativa, imitandone ascì l'abito, l'Orde Tœütonnego o l'ebbe scin da prinçipio compatto carattere naçionâ todesco. L'orde o se sviluppò de fæto da 'na confraternita de mercanti de Bremma e Lubecca che into 1190 aivan fondao à Acri un uspiâ militâ e un orde uspiæo, confermao into 1191 da-o Clemente III: into 1198 o groppo primitivo o divègne, pi œuvia de quarche prinçipi todeschi, l'Orde di cavagei de l'Uspiâ de Santa Maia in Gerusalemme confermao into 1199 da l'Innoxenço III, ch'o ghe confei di particolæ privileggi, o l'aprovò a so reggola, analloga a quella di Templæ, assegnandoghe otr'a quello de l'ascistença a ferii e infermi ascì o compito de combatte i infedeli. A l'Orde poeiva apartegnî solo che di zoeni de famigge nobile todesche, che fessan i voti monasteghi de castitæ, povertæ, obediença (i mercanti do groppo originaio vègnan nobilitæ).
Sotta o terço Gran meistro de l'Orde, l'Hermann von Salza, l'amigo e conseggê do Federigo II, ch'o resse l'orde da-o 1210 a-o 1239, l'attivitæ di Cavagei Tœütonneghi o preize i caratteri che doveivan arestâghe peculiæ: sença cessâ l'œuvia uspiæa ch'a no fu mai trascurâ do tutto, se pose in primmo cian quella militâ, e con questa o campo d'açion de l'Orde o començò a mesciâ da l'Oriente meridionâ e axiatego a-o Settentrion orientâ œüropeo.
Into 1211 l'Orde o fu ciammao in agiutto da-o re Andria d'Ungaja contra i Cumen, e o l'ebbe in cangio o Burgenland da colonizzâ. I Cavagei fortificon o paize e començon a colonizzâlo: ma quande liatri çercon de rendise indipendenti da-o re faxendo infœüdâ o paise a l'Orde da-a Santa Sede, vègnan scacciæ (1225). Ma into 1226 vègnan ciammæ in agiutto da-o polacco ducca Corado de Masovia e da-o primmo vescovo de Pruscia, Crestian, contra i slavi paghen abitatoî da Pruscia: in cangio ebban o Culmerland, territoio polacco ch'o l'ea stæto ripreizo da-i paghen, e o possesso de quante teritoio pruscian avessan posciuo conquistâ. Primma de passâ a l'açion, l'Hermann von Salza o feççe investî l'Orde da parte do Federigo II do Culmerland e de tære da conquistâ, comme fœüdi de l'impeo: coscì a-a dignitæ de gran meistro de l'Orde andò d'aloa in pœu unia quella de prinçipe de l'impeo.
Seguì di privileggi e de garançie da Santa Sede e da coroña polacca, e into 1230 començò l'œuvia de conquista: a-o Culmerland seguì façilmente a riva drita da Vistola e da Nogat, da pœu a costa, o Pregel, o Samland. Into 1237 se fuse co l'Orde Tœütonnego l'Orde di Cavagei Portaspâ aportando a Curlandia, a Semigallia e a Livonnia. Da prinçipio l'Orde o s'acontentava da converscion e da sottomiscion da popolaçion; ma doppo a grande rebellion do 1260 - inta quæ i Pruscien, co l'agiutto di confræ Lituen, e avantagiandose da beneive nœütralitæ di Polacchi levon a-i Cavagei squæxi tutto o conquistao - doppo a chinzenne guæra de riconquista ch'a seguì, e infin doppo a conquista de regioin ciu orientæ da Pruscia, abitæ da-i Lituen e da de stirpe slave (1283), i originai abitatoî fun radicalmente sterminæ, e inte l'antigo teritoio pagan, che ormai o l'andava da-o basso corso da Vistola a-o medio corso do Memel, vègnan ciammæ di manenti todeschi, che sotta o seveo governo di Cavagei, ma con molti privileggi e esençioin, se spantegon a cortivâ e campagne, e fondon una quanteña de nœuve çittæ (noteive fra lô Königsberg, che ciu tardi a doveiva vegnî capitâ de l'Orde); i pochi nobili pruscien arestæ fedeli, e i pruscien no nobbili in compenso da so fedeltæ vègnan completamente asciorbii. A guæra co-i Lituen a diventò perenne.
Verso a meitæ do sec. XIII l'Orde o l'aiva di possedimenti in Palestiña, Puggia, Seçillia, Spagna, inte l'Impeo grego, in Ærminnia, in Aostria, Germannia, Pruscia e Livonnia, ognun di quæ o l'ea afidao a 'n Komtur (Commendator), mentre a Palestiña a l'ea aministrâ da-o Gran meistro mæximo. O primmo di possedimenti non tedeschi ch'o l'andò perdúo o fu quello d'Acri (1291): e coscì pe 'n çerto periodo de tempo a casa moæ de l'Orde a fu transfeia a Veneççia. O gran meistro Siegfried von Feuchtwangen o transferì da pœu a casa moæ de l'Orde a Marienburg, consacrando coscì (1309) l'abandon da primitiva miscion pe-a nœuva, ciu streitamente ligâ a-o carattere naçionâ todesco de l'Orde, che into 1308 o l'aiva acatao o ducato de Pomerannia da-i margravi do Brandeburgo, vegnindo coscì segnô de Dançiga ascì, e asseguando a continoitæ teritoriâ di proppi possedimenti.
Into periodo seguente (scin a-o 1382) a stoia de l'Orde a s'identifica con quella da Pruscia e da Livonia, ch'ean i so doi dominni prinçipæ. Into sec. XIV l'Orde o l'ha squæxi fonçioin egemoniche inte l'Œüropa settentrionâ: fortiscimo a l'interno pe-a sazza aministraçion e pe-a fedeltæ di sudditi, o resciste vittoriosamente a-i sforçi da Polonia, vegnua decisamente so aversaia doppo l'aquisto da Pomerania, e a quelli da Santa Sede, co-a quæ o se trœuva ciu votte in conflito a caosa da riluttança di vescovi de terre conquistæ (in Pruscia i 4 vescovati ean afidæ a di membri de l'Orde: no coscì inte regioin aportæ da l'Orde di Portaspaa, ecc.) a sottostâ a-a sevea aministraçion de l'Orde; d'atra parte ottimi ean i rapporti de l'Orde co-a Hansa, ch'o l'ascistette inte lotte co-i sovren de Sveççia e Danemarca, e sorvetutto o favoì sgombrando o Baltico da di piræ, i coscì díti Vitalienbrüder.
Ma comença ascì i segni da decadença. In questo tempo a perenne guæra contra i Lituen, che pù a procurò a-i Cavagei una grande groia inte l'opinion pubbrica di contemporanei, a començò a degenerâ inte 'na specce de caccia a l'ommo, a-a quæ s'invitava di ospiti de riguardo comm'a 'na demôa, e ch'a vegniva conduta sença risurtæ poxitivi de nœuve conquiste; e se pù sotta o gran meistro Winrich von Kniprode (1351-1382) a Pruscia a conobbe o so mascimo splendô cavagesco, celebrao da-o Chaucer e da-o Boucicaut, coscì da poei tegnî, unnico fra i paixi todeschi, o paragon co l'Ocidente, l'Orde o dovette adattâse a-i tempi, e vegnî sempre ciu 'na possança mercantî, ch'a s'alienò l'añimo de çittæ prusciañe fandoghe concorença e instituindo di monopolli (comme quello de l'ambra) in proppio favô.
Sciben ch'into 1346 l'Orde o goaagnesse l'Estonia e into 1404 Visby co-o Gotland, l'inreddenîse progrescivo do governo di Cavagei, e a dificortæ pe 'n orde cavagesco d'adattâse davei a-a nœuva arte militâ preparavan quella decadença ch'a se manifestò ciæamente quande o sovran de Lituania, o prinçipe Jagellon o se convertì a-o crestianeximo, constrenzendo o so poppolo a anâghe a prœuvo (1386), e o levò coscì a l'Orde o so compito, a mæxima raxon d'êse. O Jagellon o s'imparentò co-a casa regnante de Polonia, consolidando coscì l'aliança di doi stati slavi. Pe reagî a-e continnoe manifestaçioin d'ostilitæ di Slavi, e pe tiâ torna sciu o proppio prestiggio, l'Orde o delibió una gran spediçion militâ, terminâ co-a terribile sconfita de Tannenberg (15 luggio 1410). A primma paxe de Thorn (1411) concluza da-a Polonia pe avei man libera co l'Ungaia, a l'aveiva reizo a l'Orde squæxi tutti i so dominni: ma o so governo o fu sempre pezo, e finarmente çittæ e nobiltæ s'unin into Preussischer Bund e deciaron a proppia indipendença da l'Orde, invitando a pigiâ a sovranitæ in Pruscia o re de Polonia, a-o quæ prestò omaggio sciña di cavagei (1454). A guæra de l'Orde contra a Polonia ch'a ne seguì e ch'a diò pe 13 anni, a l'ebbe, votta comm'a l'ea ascì contra o Preussischer Bund, carattere de guæra civî, e a terminò co-a segonda paxe de Thorn, a coscì díta "paxe perpettoa" (1466), ch'a lasciò a l'Orde solo che a Pruscia Orientâ, e comme fœüdo polacco.
A decadença politica, militâ, morâ e religiosa ascì de l'Orde, a l'aiva reizo mœüo pe-a secolarizzaçion, ch'a fu compia, sciu conseggio do Martin Lutê, da l'urtimo Gran meistro de l'Orde, o margravio Alberto de Brandeburgo, nevo do re de Polonia, eletto into 1511 e che into 1525, co-o trattao de Cracovia, o transformò a Pruscia inte 'n ducato ereditaio, vassallo do regno de Polonia; into 1561 o so esempio fu seguio da-o cappo de l'Orde pe-a Livonnia. O meistro de l'Orde pe-i possedimenti todeschi, arestao cattollico, o feççe mette o ducca Alberto a-o bando de l'impeo (1530), divegnindo o mæximo Gran meistro e fœüdataio titolâ da Pruscia. Mentre questa, secolarizzâ, a s'inandiava a l'indipendença, l'Orde Tœütonnego o stabiliva a so sede a Mergentheim, organizzandose in 12 boiiæghi: Turingia, Aostria, Ascia, Franconnia, Coblença, Arsaççia, Boçan, Utrecht, Alten-Biesen, Loræna, Sassonnia, Vestfalia, tornando a l'attivitæ originaia uspiæa e rivendicando sempre i so driti inta Pruscia. Abolio into 1809 da-o Napolion, o se redusse a Utrecht (dove o divègne protestante, ma o mantègne o so carattere aristocratego) e in Aostria, dove into 1840 o vègne riformao da l'imperatô Ferdinando I, diventando un orde cavagesco ecclexastego nobiliâ, ch'o recedeiva pe l'amiscion œutto groei de nobiltæ, religion cattollica, âto censo: a casa prinçipâ a l'ea a Boçan; l'Orde o g'aiva di compiti uspiæi, e o doveiva mantegnî sempre leste quarantequattro colonne de sanitæ militâ, comme l'Orde Marian co-o quæ o vègne fuso ciu tardi. Co-o 1919 l'Orde o no fu abolio, ma vègne sospeizo a so attivitæ e fun seræ e nommine e i inscriçioin.
Conligaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Orde Tœütonnego


text:
Giörgia (stato USA)
Nomme ofiçiâ State of Georgia. A Giörgia a l'êa unn-a de trezze colònie che se son rebellæ a-a dominaçion ingleize e han inçòu a Rivoluçion Americann-a ch'ha portòu a-a deciaraçion d'indipendensa do 1776, o l'è stæto o quarto stato a firmâ a constituçion di Stati Unïi d'America into 1788.
A Giörgia o l'è stæto un di stati a separâse da l'union e a fondâ i Stati Confederæ d'America. O l'è stæto l'ùrtimo stato a rentrâ inte l'union into 1870 dappeu a Goæra civîle americànn-a. A sò capitâle a l'é Atlanta.


text:
faisceau
faisceau /fɛso/
s. m. [pl. faisceaux]1 fascio: faisceau de branches, fascio di rami ● (anat.) faisceau musculaire, nerveux, fascio muscolare, nervoso ● (armi) faisceau de plans de tir, fascio di piani di tiro ● (bot.) faisceau de bois, de liber, fascio legnoso, cribroso ● (ferr.) faisceau de voies, fascio di binari; faisceau de départ, fascio partenze; faisceau de réception, fascio arrivi; faisceau de triage, fascio smistamento ● (fis.) faisceau de rayonnement, fascio di radiazione; faisceau cathodique, électronique, ionique, lumineux, moléculaire, fascio catodico, elettronico, ionico, luminoso, molecolare ● (mat.) faisceau de droites, de plans, de coniques, fascio di rette, di piani, di coniche ● (mil.) faisceau d’armes, fascio d’armi; formez, rompez les faisceaux!, formate, togliete i fasci d’armi!; en faisceau, a grappolo ● (st. romana) les faisceaux des licteurs, i fasci littori ● (tecnol.) faisceau tubulaire, fascio tubiero ● (telecom.) faisceau hertzien, fascio hertziano2 nella loc. (arch.) en faisceau, polistilo: colonne en faisceau, colonna polistila.


text:
Regno Unïo
O Regno Unïo (United Kingdom of Great Britain and Northern Ireland in ingleize), o l'è 'n pàize do nòrd Euròpa e a sò capitâle a l'è Londra.
O Regno Unïo o l'è stæto membro da Comunitæ Europea da-o primmo de Zenâ do 1973 scinn'a-o primmo de frevâ do 2020, quande o l'é sciortîo comme conseguensa de 'n referendum; into 2002 o l'è stæto un di trei membri a non adottâ l'Euro comme monæa, i ätri doî son stæti a Danemarca e a Sveçia.
O Regno Unïo o l'è stæto formòu a partî da l'atto de union do 1707, quande Inghiltæra e Scossia han formòu o Regno Unïo, sciben che za da-o 1603 i doî regni gh'aveivan o mæximo monarca, ma doî parlamenti sovren.
Parte do Regno Unïo son i Teritöi d'oltremâ Britanneghi e e Dependençe da Coronn-a Britannega ascì.
In to passòu o Regno Unïo o l'ha dominòu un gran nùmmero de teritöi, parte di quæ ancheu fan parte do Commonwealth.
Pàixi Costituenti[modìfica | modìfica wikitèsto]
I quattro pàixi che forman o Regno Unïo:
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Regno Unïo


text:
Prose rimæ/Loritto ò o Papagallo de Moneghe/Prefaçion
No voendo fâme ûn merito de penne do pavon,
Mi creddo necessaio de fâ ûnn-a confescion:
O fondo de sto comico racconto, o mæ o no l'é:
Ma do Vert-Vert, do classico poemetto de Gresset.
Mì, dell'idea servindome, o fæto ho ûn pö ingrandïo.
Gh'ho azzunto di accessorï, gh'ho dæto ûn atro gïo;
Forse l'ho reizo anemico, avendolo allungôu,
Çerto, che no m'immagino d'aveilo migliorôu;
Oltre che a frase e o spirito do classico françeize
No l'é çerto poscibile de rendilo in zeneize,
Bezêugna aveì da mutria, pe ûn aze comme mì,
De mettise a fâ a scimmia a quella gente lì.
Dunque o dicciaro sûbito, trattando st'argomento,
Non ho creddûo fâ ûnn'opera de lena e de talento,
E tanto meno, mettime in riga e pretenscion
D'ëse piggiôu da-o pûbblico pe poeta se nô son.
Solo coscì pe spazio, piaxendome l'idea,
Trovando o fæto comico, ho immaginôu che gh'ëa
Materia de poeì rendilo oggetto de demôa,
Quando se vorta l'anima pe passâ presto ûnn'ôa,
Aoa che s'é in t'ûnn'epoca, che se no gh'é ciû i sbiri,
Gh'é invece ûnn-a faraggine de poeti in elzeviri,
De giambi, d'odi barbare, de distici e trochei
Che a sä roba boniscima, ma a sciûga i zebedei,
Figûæve che abbominio! pensâ che sacrilegio
O sä scrive in vernacolo secondo o moddo vegio!
Ma mì che ho l'abitûdine de dâghe zù all'ingrosso,
E-e tavernelle a-o proscimo, sciûgâ meno che posso,
Che creddo pe prinçipio che ûn pö de bon ûmô
O seggie ciû benefico che a scienza d'ûn dottô,
Non ho tegnûo pe regola ne-o scrive sta poexia
Che de çercâ ûn antidoto contro a malinconia;
Perciò ninte de classico, d'astrûzo e de speciale,
Ma ûn fæto sempliciscimo, descrïto a-o natûrale,
In moddo che lezzendolo, seggiæ in to stesso ambiente
De cöse e de individui coi quæ seì, giornalmente,
Che insomma o vostro spirito o no s'accorze manco
De cöse o leze, e all'ûltimo o no se trêuve stanco.
Ghe sö riuscìo? Speremmolo, ad ogni moddo questo,
L'é quanto me dexidero, veddeì che son modesto;
Per mì, tanto l'é o mæximo, restiö quello che son,
Qualunque seggie l'exito, da mæ compoxizion.


text:
Antartego
L'Antàrtego (anche dïto Antàrtide) o l'è 'n continente c'o çircônda o Pölo Sûd da Tæra, scovèrto ofiçialmente de zenâ 1820, anche se se rivendica 'na primma scoverta da parte do spagnòllo Gabriel de Castilla do zenâ 1603, dûrante 'na spedissiôn a-a riçerca da dïta Terra Australis Incognita.
Essendo o quinto continente do mondo pe estensiôn, o g'ha 'n'àrea de 14.000.000 km² (280.000 km² sensa giassa, 13.720.000 km² de giassa) e 'na popolasiôn de ciû ò meno 1.100 abitanti (nisciûn permanente, tûtti scensiâti e turisti). Solo l'Euròpa e l'Oçeania son ciû piccinn-e de l'Antartide.
O l'è o pòsto ciû freido da Tæra, quæxi tûtto coverto de giassa, co-e maggiô rizerve d'ægoa dôçe do mondo. O l'è diverso da l'Artico, o mâ c'o s'atrêuva inta zöna do Pölo Nòrd.
O sêu teritöjo o l'è rivendicòu parçialmente da sette pàixi:
Galerîa d'inmàgine[modìfica | modìfica wikitèsto]
Vìsta de l'Isoa Petermann
'N giasâ
O lâgo Fryxell giasòu
O mónte Erebus in sce l'Isoa de Ross
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Antartigo